Peyğəmbərimiz (səv) bildirib ki, hz. Mehdi (ə.s) axırzamanda zühur edərək İslamı dünyaya hakim edəcək. Hz. Mehdi zühur etdikdən sonra zülmə, haqsızlığa, millətlər arasındakı anlaşmazlığa son qoyulacaq, ədalət, sevgi dünyaya hakim olacaq.\nRəbbimiz axtardıqları sevgini, şəfqəti axırzamanda hz. Mehdi (əs) vəsiləsi ilə insanlara yaşadacaq. Bu, bir hədisdə belə bildirilib:\n“Hz. Mehdinin (əs) zühuru haqqında buyurub. Dünya inad etdikdən sonra balasına şəfqətlə qayıdan vəhşi dəvə kimi bizə şəfqətlə qayıdacaq. Daha sonra bu ayəni oxudu: “Biz isə istəyirdik ki, o yerdə zəif düşüb əzilənlərə (İsrail oğullarına) mərhəmət göstərək, onları (xeyirxah işlərdə) öndə gedənlər və (Fironun mülkünə) varislər edək.” (Qəsəs surəsi, 5)\nDigər hədislərdə də hz. Mehdinin (əs) zühuru ilə dünyada sevgisizlik əvəzinə sevginin, ədalətin hakim olacağı belə xəbər verilib:\n“İnsanlar dünyanı necə zülmlə doldurmuşdurlarsa, bu əmr sahibi də (hz. Mehdi) dünyanı ədalətlə dolduracaq. Artıq sizdən kimsə o günə çatsa, qarda sürünsə belə, onları tapsın (onlarla birləşsin). (Sünen-i İbni Mace Kitabü-lfiten Tercümesi ve Şerhi- Kahraman Neşriyat, cilt 10, Mütercim: Haydar Hatipoğlu, Bab: 34; s. 347)\n“Peyğəmbərimiz (səv) əvvəl İslamın dayağını necə möhkəmləndirmişdisə, hz. Mehdi (əs) da İslamın dayaqlarını möhkəmləndirəcək…”(El-Kavlul Muhtasar Fi Alamet-il Mehdiyy-il Muntazar, s. 26)\nHz. Mehdinin (əs) ədaləti cəmiyyətlər arasındakı anlaşmazlıqların həll edilməsinə təsir edəcək.\nİki topluluq arasında haqsızlıq, gərginlik yaşanılırsa, onda müsəlmanın öhdəsinə düşən ədalətli və şəfqətli davranmaqdır. Müsəlmanlar müharibənin qızışdığı zamanda olsa belə, yeməklərini özündən əvvəl əsirlərə verəcək qədər əxlaqlıdırlar.\nSonsuz mərhəmətli olan Allah bir ayədə belə buyurub:\n“Ey iman gətirənlər! Allah xatirinə ədaləti qoruyan şahidlər olun. (Hər hansı bir) camaata qarşı olan kin-küdurət sizi ədalətsizliyə sövq etməsin. Ədalətli olun! Bu, təqvaya daha yaxındır. Allah’dan qorxun! Şübhəsiz ki, Allah nə etdiklərinizdən xəbərdardır.”(Maidə surəsi, 8)\nHz. Mehdi (əs) Allah`ın bu əmrini ən gözəl şəkildə yerinə yetirəcək, heç kim onun ədalətindən və sevgisindən şübhəyə düşməyəcək. Çünki ədalətli olmaq üçün Allah`ı çox sevmək və Ondan qorxmaq vacibdir. Hz. Mehdinin (əs) Allah sevgisi və qorxusunun isə çox güclü olacağı hədisdə belə xəbər verilir:\n“Mehdi kərkəs quşunun qanadı ilə titrədiyi kimi Allah`dan titrəyərək qorxan bir şəxsdir. (Celaleddin Suyuti’nin Tasnifinden Hadisler, s. 23)\nBu dəyərli şəxs Allah`a olan dərin sevgisinə görə ədaləti qüsursuz şəkildə təmin edəcək və bütün dünya dövlətlərini qoruyacaq.\nSevimli Peyğəmbərimiz (səv) deyir ki:\n“İmam (hz. Mehdi (əs)) nəyin doğru, nəyin yanlış olduğunu daha yaxşı bilir. Yalnış hökmlərdən sizi azad edəcək. Hz. Mehdi (əs) təhlükələrinizin qarşısını alacaq, ədalətsiz başçılarınızı zərərsizləşdirəcək və dünyanı vicdansızlardan təmizləyəcək… Əgər gözləsəniz, mükafatlandırılacaqsınız və sizə haqsızlıq edənlərdən intiqam alanın və haqlarınızı müdafiə edənin o olduğunu anlayacaqsınız. Həqiqətən, Allah`a and içirəm ki, Allah dindarlar və yaxşılıq edənlərlədir.” (Kitab-ül Gaybet, [Bihar-ul Envar, cilt 51], Ansariyan Yayıncılık, Derleyen: Muhammed Bakır el-Meclisi, İran-Kum, 2003, s. 182)\nCənab Adnan Oktar insan nəfsinin nifrətə, qəzəbə, kinə daha meyilli olduğunu, nəfsin davamlı münaqişə, qan istədiyini, ancaq sülhün, bağışlamağın sadəcə imanla olacağını belə bildirir:\nADNAN OKTAR: Nifrətlə yanaşsan, İslam yayılmaz. Nifrətin ruha tez yayılmasının səbəbi şeytanın bunu asan göstərməsidir. Nəfs nifrətə, qəzəbə, kinə meyillidir. Şeytandan Allah`a sığınıram, And olsun nəfsə və onu yaradıb kamilləşdirənə,ona günahları və (Allah’dan) qorxmağı təlqin edənə! (Şəms, “Günəş” surəsi, 7-8) deyir Cənabu-Allah. Nəfs öz fücurunu tanıyır. Nəfs həmişə Allah`a qarşı pisliyi əmr edir, bu Allah`ın ayəsidir. Nəfs Allah`a qarşı düşmən kimi yaradılıb. O həmişə dava istəyir, kin, nifrət, pis söz, düşmənçilik istəyir. Dostluq isə iradə və ağılla əldə edilər.\nDostluğu axıra qədər qorumaq çətindir. Məsələn, əksər insan dostluqdan danışır, amma bir müddət sonra buna gücü çatmaz, o da münaqişə etməyə başlayar. Mərhəmətdən danışan insanlara baxırsan 5-10 il davam edir, 11-ci ildə o da münaqişəyə başlayır. Axıra qədər sülh tərəfdarı olan hz. Mehdidir (əs), onun tələbələridir, hz. İsa Məsih (əs) və tələbələridir. Dünyanın əksəriyyəti münaqişə istəyir. Ancaq hz. Mehdi (əs) və hz. İsa Məsihin (əs) tələbələri müharibəyə son qoyurlar. (12 Eylül 2011 tarihli A9 TV röportajından)\nHz. Mehdi (əs) kin və bütöv bir millətə qəzəb duymaq anlayışını aradan qaldıracaq.\nPeyğəmbərlərə məxsus kitablarda “Mehdinin işi zülm və pislik deyil” şəklində işarə edilən (El-Kavlu’l Muhtasar Fi Alamet-il Mehdiyy-il Muntazar, s. 49) hədisdə vurğulandığı kimi, hz. Mehdinin (əs) gözəl həyatında kin və nifrət yoxdur. Onsuz da kinli olmaq müsəlmana yaraşmayan bir əxlaq olduğundan bütün dünya dövlətlərinə Allah`ın əmr etdiyi düşmənçilikləri aradan qaldırmaq üçün böyük bir fikri mübarizə başladılacaq.\nHz. Mehdi (əs) cəmiyyətlər arasındakı qəzəbi, kini aradan qaldırmaq üçün dünyanı zalım fəlsəfələrin yanlış inancından təmizləyəcək.\nÖlkələri və insanları sevgidən, mərhəmətdən uzaqlaşdıran darvinist və materialist fəlsəfələrə hz. Mehdinin (əs) elmi mübarizəsi nəticəsində son qoyulacaq. Bu cərəyanlara qarşı aparılan mübarizə nəticəsində dünyada bu fəlsəfələrin məhsulu olan, insan fitrətinə uymayan zalımlıq, sevgisizlik aradan qaldırılacaq. Bu fəlsəfələrin yaratdığı anlayışsızlıq, sevgisizlik, zorakılıq hissləri hz. Mehdinin (əs) vəsiləsi ilə ölkələr və insanlar arasında dərin dostluq, köməkləşmə və bərabərlik ruhuna çevriləcək. Peyğəmbərimiz (səv) bunu belə müjdələyir:\n“Dünya pislərdən təmizlənəcək və islah olacaq, zalım hökmdarlara qarşı mübarizə (fikri mübarizə) 8 ay davam edəcək, sonra sevgi və sülh hakim olacaq. (El-Sahife El-Mehdiye’den Seçme Dualar, Seyyid Murtaza Müçtehidi Sistani, sf. 69)\nCənab Adnan Oktar bir millətə qəzəb duymağın yanlışlığını, sadəcə zülm edənə fikri mübarizə aparmaq lazım olduğunu belə deyir:\n“Bəli, İsrail müəyyən müddətdə insanlarda özünə qarşı qəzəb hissi yarada bilər. Çünki Fələstində fələstinlinin qanı axıdıldı. Onlar da intihar hücumları etdilər. Qarşılıqlı gərginlik oldu. Bunun nəticəsində də bəzi insanlarda qəzəb hissi yarana bilər. Lakin axırzamandayıq, gözəl bir dövrdəyik. Tövratda musəviləri xilas edən, musəvilərin rahat yaşamağına vəsilə olacaq Kral Məsihdən bəhs edilir. Bilirsiniz ki, bu əsas inanclardandan biridir. Üç min ildir gözlənilən insandır Kral Məsih. Hz. Davudun (əs) nəslindəndir. Hz. Davud (əs) oğlu Məsih. Dünyanın kralı kimi tanıyırlar. İslam inancında biz ona hz. Mehdi (əs) deyirik , Muhamməd Mehdi (əs) kimi tanınan insandır o. Tövratda da, hədislərdə də hz. Mehdinin (əs) vaxtı gəlib. Yəni Şiloh adlandırılan Kral Məsihin vaxtı gəlib və biz hal-hazırda Kral Məsihin olduğuna inanırıq. Bu fitnəni, bu qarışıqlığı aradan qaldıracaq hz. Mehdi (əs). İsrail və ərəb ölkələri barışacaqlar. Digər ölkələr də bir- birləri ilə barışacaqlar, sülh dünyaya hakim olacaq.\nHətta Tövratda ifadə edilir ki, uşaqlar ilanlarla, aslanlarla oynayacaq, ancaq bu heyvanlar onlara zərər verməyəcək. Belə bir dövrə girmişik. Kini, nifrəti bir kənara buraxmaq lazımdır. Əgər kinlə, nifrətlə baxsaq, hamı bir-birinə düşmən olar. Məsələn, əgər bu məntiqlə yanaşılsa, Amerikaya qarşı düşmənçilik yaranar. Çünki Amerika Əfqanıstanda və İraqda çox böyük qətliam törədib. Minlərlə insan qətl edilərək şəhid olub. Ona görə də belə məntiqlə yanaşsaq, onda gərək Amerikanı bağışlamayaq. Amma bu çox məntiqsiz olar. Çünki amerikalıların heç bir günahı yoxdur. Burda günah bəzi idarəçilərindir. Biz onların təqsirli olduğuna inanırıq. amerikalıları ayrı, israilliləri ayrı dəyərləndiririk. Ümumilikdə millət, xalq günahsızdır, məzlumdur. Heç bir xalq müharibənin tərəfdarı deyil. İnsanlar müharibəyə nifrət edir. Şeytanın təsirində olan bəzi idarəçilər onları məcburən qanın, iztirabın içinə salırlar. Vaxtilə Hitleri dəstəkləyən çox az insan var idi. Amma kütlə psixologiyası nəticəsində almanların böyük hissəsi Hitleri müdafiə etdilər. Amma indi bundan utanırlar. Bizim almanlara qarşı nifrətimiz, kinimiz yoxdur. Orda günahkar kimdirsə, ona nifrət edirik və onların cəzalandırılmasını istəyirik. Almanların günahsız, təmiz bir xalq olduğuna inanırıq. Hadisələri bu məntiqlə dəyərləndirməliyik. Əgər belə dəyərləndirilməsə, dünyada heç bir ölkə bir-biri ilə dost olmaz. Onda Yunanıstana, ruslara, serblərə, ərəblərə, bir sözlə hamıya nifrət etməliyik. Bu çox yanlış bir hərəkətdir. Keçmiş keçmişdə qalıb. Artıq Kral Məsih dövründə, hz. Mehdinin (əs) dövründəyik. Sevgi və şəfqətlə yanaşaraq üzr istəyib dost olmaq lazımdır. Başqa cür olsa, dünya cəhənnəmə çevrilər. Buna da icazə verməyəcəyik. (Sayın Adnan Oktar’ın 7 Ekim 2011 tarihli A9 TV Gazeteci Jonathan Powel ile canlı sohbeti)\nCəmiyyətlər arasında uzlaşmanın və bağışlayıcılığın hakim olmasına vəsilə olacaq.\nİki cəmiyyət arasındakı münasibətdə ən əhəmiyyətli şey sülh tərəfdarı olmalarıdır. Uzlaşdırıcı və bağışlayıcı mövqedə olmaqdır. Bu səbəbdən cəmiyyətlər arasında keçmişdə baş verən pis şeyləri unudub sevginin, sülhün yaşanıldığı bir mühit yaratmaq lazımdır. Sülh əvəzinə kini yaşayanlar sevəcəkləri, dost olacaqları heç bir ölkə tapa bilməzlər. Çünki tarixdə az, ya da çox hər cəmiyyət arasında anlaşmazlıqlar olub. Bunları nəzərə alaraq hərəkət etsək, onda heç bir ölkə ilə münasibət qurmaq mümkün deyil. Pis niyyətlə baxsa, iki tərəf də düşmən olmaq üçün çox səbəb tapar. Həmişə belə mühitin olduğu yerdə sadəcə düşmən tərəflər deyil, onları buna sövq edənlər də sıxıntı içində yaşayırlar. Dünyada fərqli irqlər və millətlər düşmənçilik edilsin deyə yaradılmayıb. Bu müxtəliflik Allah`ın yaratmasındakı bir gözəllik və zənginlikdən qaynaqlanır. İnsanlar arasındakı fərqliliklərin Allah Qatında heç bir əhəmiyyəti yoxdur. İman gətirən bir insan tək üstünlüyün təqva ilə, yəni Allah qorxusu və Allah`a imandakı üstünlüklə olduğunu çox yaxşı bilir. Allah Hücurat, “Otaqlar” surəsində bu həqiqəti belə bildirir:\n“Kafir olanlar öz elçilərinə dedilər: “Sizi ya öz torpağımızdan qovacağıq, ya da mütləq dinimizə qayıdacaqsınız!” Rəbbi də onlara belə vəhy etdi: "Biz zalımları mütləq məhv edəcəyik.” (Hücurat surəsi, 13)\nHz. Mehdinin də vəzifəsi bu anlaşmazlıqları davamlı gündəmə gətirərək gərginliyi artırmaq əvəzinə, sevgini, mərhəməti, bağışlayıcılığı gündəmə gətirərək hamının rahat yaşayacağı şəraiti yaratmaqdır. Bunun üçün insanlar arasında səbir, gözəl əxlaq, Allah sevgisi, Allah qorxusu və Quran əxlaqının yaşanılması üçün mübarizə aparılacaq. Hz. Mehdi (əs) dövründə insanlar qarşılıqlı sevgi və birlik istəyəcək, dünyanın hər yerinə sevgi hakim olacaq:\n“İmam Zamanın (hz. Mehdi (əs)) bərəkəti ilə insanların qəlbi qarşılıqlı sevgi və birliklə dolacaq.” (Bihar-ül Envar, cilt 53, sayfa 187; Mikyaal al-Makaarem, cilt 1, sayfa 52)\nHz. Mehdi (əs) zamanında sevgi və şəfqət dünyanın demək olar ki, hər yerində hakim olacaq.” (İkbal’ul-A’mal Sayfa 507; Bihar-ül Envar, cilt 21, sayfa 312)\nPeyğəmbərimiz (səv) yaşadığımız axırzamanda hz. İsa (əs) və hz. Mehdi (əs) vəsiləsi ilə artıq münaqişələrin, müharibələrin bitəcəyini, silahların məhv ediləcəyini, qurd ilə quzunun da yan-yana rahatca yaşayacağını müjdə verib. Bu müjdələrin gerçəkləşmə ərəfəsində olduğumuz bu günlərdə bütün müsəlmanların vəzifəsi gözəl sözlə və səbirlə, nəzakətli bir üslubla, elmi dəlillərlə İslam əxlaqının gözəlliyindən bəhs etməkdir. İnsanlar arasında hər cür anlaşmazlığı sevgini təlqin edərək aradan qaldırmaq, dostluq qurulması üçün var gücü ilə səy göstərmək müsəlmanların bu dövrdəki əsas vəzifələridir. Allah inşaAllah səmimi cəhd edənlərə mütləq ki, qalibiyyət nəsib edəcək. Bu gözəl cəhdlər Allah`ın izni ilə hz. İsa (əs) və hz. Mehdi (əs) dövründə ən gözəl şəkildə qarşılığını alacaq, dünya heç olmadığı qədər gözəl, sülh və dostluğun yaşandığı bir mühitə çevriləcək.\nMehdiyyət insanlar və cəmiyyətlər arasındakı gərginliyə son qoyacaq\nHz. Mehdini (əs) zühurundan əvvəlki dövrdə Quran əxlaqı yaşanılmadığı üçün insanlar arasında sevginin, mərhəmətin azalacağı Peyğəmbərimizin (səv) hədislərində xəbər verilib. Bu vəziyyət ancaq hz. Mehdi (əs) vəsiləsi ilə aradan qalxacaq. Hz. Mehdinin (əs) ən əhəmiyyətli xüsusiyyətlərindən biri Allah`a və Onun təzahürlərinə qarşı olan məhəbbəti və sevgisidir. O bütün dünyada insanların bir-birlərini çox sevməsinə vəsilə olacaqdır.\nBu məqsədlə hz. Mehdi (əs) hər sözü, hər davranışı ilə düşmənçiliyi, kini aradan qaldırıb, sülhə, birlik və bərabərliyə dəvət edəcək.\nİnsanlar hz. Mehdi (əs) vəsiləsi ilə həyata baxış prizmalarını dəyişəcək və gerçək sevgini öyrənib yaşayacaqlar.\nHədislərdə hz. Mehdinin (əs) vəsiləsi ilə yaranan bu sevgi mühitində dənizdəki balıqlardan havadakı quşlara qədər, yerdəki və göydəki bütün canlıların və bütün insanların hz. Mehdidən (əs) razı olduqları bildirilib:\n… O zaman yer və göy əhli, bütün vəhşi heyvanlar, quşlar, hətta dənizdəki balıqlar belə onun (hz. Mehdinin) xilafəti ilə (mənəvi liderliyi) sevinəcəklər… (El Kavlu’l Muhtasar Fi Alamatil Mehdiyy-il Muntazar, s. 31)\nDünyadakı bütün dövlətlər və xalqlar yaranan bu sevgi şəraitində (Allah`ın izni ilə) Mehdiyyətin kölgəsində, İttihadi-İslamın rahatlığı ilə dostluq, qardaşlıq içində yaşayacaqlar. Mehdiyyətin vəsilə olduğu sevgi və sülh şəraitində, beton divarlarla, tikanlı məftillərlə, minalar basdırılan sərhədləri aradan qaldıracaq, bütün insanlar azad yaşayacaqlar. Ancaq sərhədlərin qaldırılması dövlətlərin silinməsi demək deyil. Dünyadakı bütün dövlətlər yenə də olacaq, lakin sərhədlərə ehtiyac olmadan sülh içində yaşayacaq, istədikləri yerdə məskunlaşacaq, istədiklərini əkəcək və ticarət edəcəklər.\nHz. Mehdinin (əs) mənəvi liderliyi altında qurulan İslam Birliyi dünyaya demokratiya və azadlıq gətirəcək. Dünyada sənətkarlıq, elm, demokratiya, azadlıq Allah`ın izni ilə gerçəkləşəcək. İnsanlar bir-birini sevəcək, birləşəcək, bir-birlərinin fikirlərini anlayışla qarşılayacaqlar. Peyğəmbərimiz (səv) hz. Mehdi (əs) vəsiləsi ilə yaranan sülh və təhlükəsiz şəraiti bir başqa hədisində belə müjdələyib:\n“Qab su ilə dolduğu kimi dünya sülhlə dolacaq. Heç kim arasında bir düşmənçilik qalmayacaq və bütün düşmənçiliklər, boğuşmalar, həsəd aradan qaldırılacaq. (Sahih-i Müslim, 1/136)


[b]X Sport, Hazzard, Jalə və Chipsim brendləri Dünya Kubokuna dəstək oldu[/b]\nX Sport, Hazzard, Jalə və Chipsim brendləri Dünya Kubokuna dəstək oldu\nGənclər və İdman Nazirliyinin dəstəyi, “Qəbələ Atıcılıq Klubu”nun və Azərbaycan Atıcılıq Federasiyasının təşkilatçılığı ilə Qəbələ rayonunda olimpiya atıcılıq növləri üzrə Dünya Kuboku uğrunda keçirilən yarışlara X Sport idman içkisi, Hazzard enerji içkisi, Jalə təbii meyvə şirələri, sular və Chipsim brendləri də dəstək olub.\nQəbələnin Bum qəsəbəsindəki Stend və Ox Atıcılığı Kompleksində təşkil edilən yarışlarda 45-dən çox ölkədən 900-ə yaxın idmançı, eləcə də rəsmi qonaqlar iştirak edir. Onlar arasında dünyanın tanınmış atıcıları, eləcə də dünya və avropa çempionları, olimpiya oyunlarının qalibləri də var. İyunun 14-dək davam edəcək mötəbər yarışda güllə atıcıları 10 dəst medal uğrunda mübarizə aparır. Oğlan və qızlar yarış zamanı tapança və tüfəngdən 10, 25 və 50 metr məsafəyə atəş açaraq hədəfi vurmaq uğrunda bacarıqlarını nümayiş etdirir.\nAzərbaycanı bu mötəbər yarışda 10 idmançı təmsil edir. Dünya Kuboku yarışlarının Qəbələ mərhələsinin qalibləri bu ilin oktyabrında Hindistanda keçiriləcək final yarışında iştirak edəcəklər.


Kəmaləddin Heydərov Modovanın daxili işlər naziri ilə görüşdü – Müzakirə + FOTO\n16 Noyabr 2017 - 20:36\nKəmaləddin Heydərov Modovanın daxili işlər naziri ilə görüşdü –Müzakirə + FOTO\nAzərbaycanın fövqəladə hallar naziri, general-polkovnik Kəmaləddin Heydərov bu gün Moldova Respublikasının daxili işlər naziri Aleksandr Jizdanın başçılıq etdiyi nümayəndə heyəti ilə görüşüb.\nStrateq.az FHN-ə istinadən xəbər verir ki, nazir Kəmaləddin Heydərov nazirliyin fövqəladə halların qarşısının alınması və nəticələrinin aradan qaldırılması sahəsində beynəlxalq əməkdaşlığa böyük önəm verdiyini diqqətə çatdırıb.\nBeynəlxalq təşkilatlar tərəfindən həyata keçirilmiş layihələrdə dost Moldova Respublikasının müvafiq qurumları ilə birgə fəaliyyət göstərdiklərini xatırladan nazir ikitərəfli münasibətlərin inkişaf etdirilməsinin vacibliyini vurğulayıb, FHN-in strukturu və fəaliyyəti, o cümlədən FHN Akademiyası barədə qonaqlara ətraflı məlumat verib.\nNazir Azərbaycan FHN-in Akademiyasında moldovalı gənclərin də təhsil almasının mümkünlüyünü nəzərə çatdırıb.\nMoldovanın daxili işlər naziri Aleksandr Jizda Azərbaycan FHN-nə məxsus qüvvələrin Moldovada keçirilmiş təlimlərdə iştirak etdiyini xatırladaraq təcrübə mübadiləsinin çox böyük əhəmiyyətə malik olduğunu nəzərə çatdırıb, müvafiq qurumlar arasında əməkdaşlığın dərinləşməsinin vacibliyini önə çəkib.\nGörüşdə qarşılıqlı maraq doğuran məsələlərlə bağlı fikir mübadiləsi aparılıb, gələcək əməkdaşlığın perspektivləri müzakirə edilib.


MEDİA-nın Aljazeera Media İnstitutu ilə əməkdaşlıq məsələləri müzakirə olunub » Kaspi.azAzərbaycanda özəl xəbərlər, araşdırmalar, təhlillər və müsahibələrin tək ünvanı\n21 İyun 2021, 22:30 135\n21 iyun 2021-ci il tarixində Azərbaycan Respublikasının Medianın İnkişafı Agentliyinin (MEDİA) İcraçı direktoru Əhməd İsmayılov Azərbaycanda səfərdə olan Aljazeera Media İnstitutunun nümayəndə heyəti ilə görüşüb.\nAgentlikdən Kaspi.az-a bildirilib ki, hər iki tərəfdən nümayəndə heyətlərinin iştirakı ilə keçirilən görüşdə ikitərəfli formatlarda səmərəli əməkdaşlığı, inkişaf perspektivləri məsələləri ətrafında geniş fikir mübadiləsi aparılıb.\nİcraçı direktor Əhməd İsmayılov Media Agentliyinin fəaliyyəti barədə qonaqlara məlumat verib. Vurğulanıb ki, belə səfərlərin təşkili tərəflər arasında əməkdaşlıq platformasının yaradılmasına töhfə olacaq. İkitərəfli dialoqun Azərbaycanda yeni media strategiyasının müəyyən olunmasında əhəmiyyəti qeyd olunub.\nAljazeera Media İnstitutunun Yeni layihələr üzrə meneceri Montaser Maray Azərbaycana səfərdən məmnunluq ifadə edərək, Media Agentliyi və "ADA” Universitetinin İxtisasartırma Proqramlarının birgə təşkilatçılığı ilə keçirilən silsilə seminarların əhəmiyyətinə toxunub. Bildirilib ki, media sahəsində mövcud problemlərə fərqli perspektivlərdən yanaşmaq üçün təcrübə mübadiləsinin aparılması vacibdir.\nGörüşdə həmçinin qarşılıqlı maraq doğuran digər məsələlər müzakirə edilib. Qeyd olunub ki, gələcəkdə ikitərəfli səfərlərin təşkili planlaşdırılır.


03 Sentyabr 2020 20 Mart 2015 by Bosman\nƏziz həmvətənlər və ruhu, ürəyi bizimlə döyünənlər!\nBu gün dünyanın bir çox xalqları qədim adət-ənənəyə dayanaraq, özlərinin milli, mənəvi, dini və sair özəllikləri özündə birləşdirən və ən əziz bayramlarından biri olan, Novruz Bayramını qeyd edir. Bu bayram təbiətin və bütün canlıların varlığında xüsusi tibbi, bioloji-kimyəvi oyanma ilə müşayiət olunur. Şərq xalqlarının çoxunun dilində, Nov-Yeni və Ruz-Gün yəni, Yeni Gün kimi özəllik daşıması da bununla əlaqədardır. Xalqlar, Yeni Günə köhnə ildəki ağrı-acıları unudaraq, yeni nəfəs, yeni ovqat və yeni mübariz ruhla başlamaq niyyətində və əzmində olmaq üçün yeni ilin başlanğıcını, sanki təbiətlə birgə başlamağı qət etmişlər…\nBiz, xalqımızı və ruhu, ürəyi bizimlə döyünən bütün insanları bu əziz bayram münasibəti ilə təbrik edirik. Arzu edirik ki, Allah bütün mərd və namuslu insanları daha sağlam, daha uzun ömürlü, süflərəri bərəkətli, heç kəsin yanında xəcalətli eləməsin! Bu bayram, süfrəsinə əlinin və ağlının zəhməti, alın təri ilə düzə bildikləri bayram ruzilərini bərəkətli eləsin! Allah, dünyasını dəyişmiş bütün əzizlərimizi rəhmət eləsin və bizi onların ruhu qarşısında xəcil eləməsin! Allah, gələn günlərimizi xeyirli eləsin və daha neçə-neçə bayramları alnımızın təri ilə mərdi-mərdanə qeyd etməmizi qismət eləsin!\n“Bosman” Fanklubu 20. 03. 2015\nİndi də Novruz Bayramı haqqında bəzi bilgiləri diqqətinizə çatdırmaq istəyirik.\nOrta əsr müəllifləri Şərq ölkələrində İslam dini yayıldıqdan sonra da Novruz bayramında yaz ənənələrinin, əkinçilik təqvimi etiqadlarının möhkəm yer tutduğunu göstərirlər. Əbu Reyhan\nBiruni Novruz bayramı haqqında müxtəlif rəvayətlərdən, onun yaranması səbəblərindən, bu bayram münasibətilə xalq arasında yayılmış adət-ənənələrdən bəhs etmiş, Novruz bayramının təbiətin oyanması, əkinçilik təsərrüfatının başlanması ilə bağlı əsl dünyəvi bayram olduğunu qeyd etmişdir.\nƏfqan süfrəsi isə adətən stolun üstündə olmur. Süfrə yerə sərilir və ona dəstərxan deyirlər. Əfqan süfrəsində kompota bənzər bir təam da olur. Həmin təamın adı “həft meyvə”, yəni yeddi meyvədir. Amma quru meyvələrdən hazırlanır. Əfqanlar bunu ilin heç bir ayrı ayında hazırlamırlar, ancaq Novruzda hazırlayırlar. “Həft meyvə” – ərik qurusu, kişmiş, qoz, iydə və sairdən hazırlanır. Əfqanıstanda da Azərbaycandakı kimi yumurta döyüşdürülür.\n1 thought on “Novruz Bayramınız Mübarək!”\n20 Mart 2015 at 17:59\nSalam.Butun “Yeni gun” bayramini keçirdən xalqlarinin bayramini təbrik edirəm.\nBax, bu lap uşaqliq gunlərimi yada salir.O vaxt belə idi.Bəs indi?.Realliği kaş indiki uşaqlar elə öz tanidiqlari məhəllədə axtaraydilar…\n…..Maraq uçun məhəllə uşaqlarini izləmək qərarina gəldim.Onlar təzə tikilən və hundurmərtəbəli binalara uz tuturlar.Muhafizəçiləri razi salib və bloka daxil olub və zəngin ailələrə papaq atmağa gedirlər..Qapi döyulur və papaq atilir.Vaxt keçir amma papaqdan əsər-əlamət yoxdur.Artiq məhəllə uşaqlari papaqlari uçun narahat olublar, papaqlar isə balkondan həyətə çoxdan atilib.Lakin bəzi papaqlardan da 1 manat çixir.Bu 1 manatin dəyəri bir şey olmasa da uşaqlarin sevinci milyonlara dəyər.Bəs muhafizəçi?.İndisə muhafizəçinin bayramini gəlin bir yerdə təbrik edək.Bayramin mubarək əziz binanin muhafizəçiləri!.\nBudurmu bayram?.-Kaş indiki uşaqlar bizim kasib kəndimizə papaq atasi olaydilar.Bu olardi əsl “NOVRUZ bayrami”.\nBəli, Zəfər bəy, dəyərlərimiz aşınır və “şəhərləşmə” get-gedə onları yeyib dağıdır. Maraqlıdır ki, bu bir çox illər əvvəldə olduğu kimi, çoxmillətli şəhərdə yox, elə əsasını özümüzünkülər təşkil etdiyi məkan və zamanda baş verir. Allah adət-ənənələri qoruyan hər yerə bərəkət versin!


Neftin qiymətinin düşməsi Azərbaycan üçün nə vəd edir?\n12:12 12 Yanvar 2015\nTrend İnformasiya Agentliyinin icmalçısı Arzu Nağıyev Region TV-də “Həftənin qonağı” rubrikasında 2015-ci ilin sosial-iqtisadi proqnozunu açıqlayıb.\n- Arzu müəllim, bu gün 2015-ci ildən gözləntilərimizi müzakirə edəcəyik. Elə başlayaq Qarabağ problemi ilə bağlı gözləntilərimizdən. Nəzərə alsaq ki, ilin ilk günlərindən cəbhədə vəziyyət gərgindir, bu barədə nə deyə bilərsiniz?\n- Məlumdur ki, 2014-cü il Qarabağ məsələsi ilə bağlı ən gərgin illərdən biri olub. Eyni zamanda, Qarabağda hadisələr öz pik nöqtəsinə çatmışdır. 2015-ci ilin ilk günlərindən başlayaraq ermənilər yenə də hücum taktikası seçib, təxribatlarla məşğuldurlar və məlumdur ki, hücum taktikası seçən tərəf böyük itkilərə məruz qalır. Ümumiyyətlə, 2014-cü ildə Qarabağ məsələsinin həlli istiqamətində müəyyən addımlar atılsa da, Minsk qrupunun həmsədrləri və onların təmsil etdiyi ölkələrin rəhbərlərinin verdikləri bəyanatlarda bir daha bu məsələnin sülh yolu ilə həll olunması istiqamətində müəyyən fikirlər irəli sürülür. Yenə də beynəlxalq təşkilatların qəbul etdiyi qərarların yerinə yetirilməsi, torpaqların azad olunması məsələləri haqqında heç bir söhbət getmir. Düşünürəm ki, 2015-ci il Qarabağ məsələsinin həlli istiqamətində ən çətin illərdən biri olacaqdır. Çünki ermənilər son vaxtlar etdikləri təxribatlarla bir daha sülhün bərqərar olmasını istəmirlər, sanki öz havadarları, erməni diasporu qarşısında bir daha hesabat verirlər. Bundan başqa, 2015-ci ildə Azərbaycanda İlk Avropa Oyunlarının keçirilməsi nəzərdə tutulub. Ermənilər bu taktika ilə Cənubi Qafqazda qeyri-stabilliyin olmasını bütün dünyaya göstərmək istəyirlər. Yəni Qarabağ məsələsi 2015-ci ildə yenə də çətin həll olan bir problem kimi qalacaqdır.\n- Bu ilə həm də Avrasiya İqtisadi İttifaqının fəaliyyətə başlaması ilə qədəm qoyduq. Nəzərə alaq ki, Ermənistan da bu təşkilatın üzvüdür. Bizim həmin təşkilatda olan ölkələrlə normal münasibətlərimiz var. Bəs həmin ölkələrlə Azərbaycanın münasibətləri bundan sonra hansı məcrada davam edəcək?\n- Məlumdur ki, 2014-cü ildə Ermənistan Avrasiya İttifaqına qoşuldu. Buna baxmayaraq, Azərbaycanın ittifaqda təmsil olunan ölkələrlə öz ikitərəfli əlaqələri və razılaşdırılmış layihələri var. Hiss olunur ki, həmin quruma daxil olan dövlətlərin bəzilərinin pul vəsaitlərinin devalvasiyası başlamışdır. Çünki bu ölkələrin iqtisadiyyatının gəlirinin 50%-dən çoxu Rusiya iqtisadiyyatı ilə bağlıdır. Azərbaycana gəldikdə isə, bizim Rusiya ilə bu qədər bağlılığımız yoxdur. Yəni bu gün Avrasiyaya daxil olan ölkələrdə vəziyyət heç də stabil deyil. Avrasiya İttifaqına qoşulan ölkələrin bəzilərində müsbət istiqamətə heç bir perspektiv görünmür. Və yəqin ki, 2015-ci ildə də görünməyəcəkdir.\n- Azərbaycanın da həmin quruma üzvlüyü təklif olunurdu və Azərbaycan bu məqamda həm Avropa, həm də Avrasiya İttifaqı ilə balanslı siyasət qurmağa çalışdı. Həmin dövlətlərin bu qurumdakı vəziyyətinə baxdıqda müqayisədə Azərbaycanın bir neçə ay öncə heç bir quruma qoşulmamaq qərarını necə dəyərləndirmək olar?\n- 2015-ci ildə Azərbaycanın bu qurumlara qoşulmaması demək də düzgün deyil. Birgə layihələr, bir də razılaşdırılmış layihələr var. Azərbaycanın bütün o dövlətlərlə ikitərəfli layihələri var və bunları həyata keçirməkdədirlər. Doğrudan da, istər iqtisadi, istər siyasi həyat göstərdi ki, Azərbaycan çox dəqiq balanslı siyasət yürütməkdədir. Bizim xəttimiz məlumdur – Avropaya inteqrasiya, eyni zamanda, yaxın qonşuluq siyasətini yürütmək və bununla da öz iqtisadi və siyasi məsələlərimizi həyata keçirmək. Yəni Azərbaycan istər neftin qiymətinin aşağı düşməsi, istər dünyada iqtisadi tənəzzülün olmasına baxmayaraq, öz stabil iqtisadiyyatını saxlamaqdadır və yəqin ki, bu siyasi tendensiya davam edəcəkdir.\n- 2015-ci ildə neftin qiymətinin aşağı düşməsi baxımından Azərbaycanda iqtisadi siyasəti necə dəyələndirmək olar?\n- Elə dövlətlər var ki, sırf neftin qiymətinin düşməsinədən asılı olaraq öz iqtisadiyyatını qurur. Azərbaycanda neftin istehsalından, eyni zamanda, enerji resurslarının satışından əldə olunan gəlirlə qeyri-neft sektorunun yaradılmasına nail olundu. Əlbəttə ki, neftin qiymətinin aşağı düşməsi iqtisadiyyata müəyyən qədər təsir edə bilər, böyük layihələrin dayandırılmasına gətirib çıxara bilər. Lakin düşünürəm ki, istər sosial vəziyyətdə, istər məvaciblərin verilməsi və digər istiqamətlərdə neftin qiymətinin düşməsindən asılı olmayaraq Azərbaycan bunu hiss etməyəcək. Çünki neftin qiymətinin düşüb-düşməməsindən asılı olmayaraq, o gəlir, vəsait daxil olur. O vəsaiti isə sadəcə düzgün yönəltmək lazımdır və bu istiqamətdə işlər gedir.\n- Bu gün Azərbaycan neft ölkəsi ilə yanaşı, həm də qaz ölkəsinə çevrilir. Avropanın Azərbaycandan tələbləri var ki, öz qaz ehtiyatlarını daha çox TANAP layihəsi vasitəsilə Avropaya nəql etsin, eyni zamanda, buna alternativ olaraq İran qazının da Avropaya nəqli tələb olunur. İran qazının Avropaya çıxarılması nə qədər realdır?\n- Siz qeyd etdiniz ki, Avropa Azərbaycandan qaz tələb edir, bu gün onların bu qaza ehtiyacı var. Məlumdur ki, həm Azərbaycan, həm Rusiya qazı Avropaya getməkdədir. Türkmənistan da böyük qaz yataqlarına malikdir və o da öz qazını, əlbəttə, Azərbaycanın vasitəsilə Avropaya ixrac etmək, TANAP layihəsinə qoşulmaq istiqamətində müəyyən addımlar atır. Düşünürəm ki, İran da öz qazını bu istiqamətdə Avropaya çıxartmaq iqtidarındadır. Lakin nüvə məsələləri və atom enerjisi ilə bağlı qərbin və digər dövlətlərin İrana qarşı qoyulmuş embarqoları, eyni zamanda, müəyyən sanksiyalar mövcuddur. Bu sanksiyalar bitdikdən sonra bu barədə düşünmək olar. Mənim fikrimcə, onların bu layihəyə qoşulması Qərbin və digər ölkələrin qoyulmuş sanksiyaları yumşaltmasından sonra baş tuta bilər.\n- 2015-ci il Azərbaycanda ən əsası ilk Avropa Oyunlarının keçirilməsi ilə yadda qalacaq. Bu oyunların keçirilməsi Azərbaycana iqtisadi və siyasi cəhətdən nələr verəcək?\n- Bu, böyük bir layihədir, hətta analoqu olmayan bir layihədir. İndiyə kimi heç bir dövlətdə Avropa Oyunları keçirilməyib. Bu, ilk dəfə Azərbaycanda keçiriləcək. Hər bir tədbirin ilk dəfə keçirilməsi və sona çatdırılması da çətin və şərəfli prosesdir. Azərbaycanda bu Oyunların keçirilməsi həm iqtisadi, həm də siyasi cəhətdən ölkə üçün çox sərfəlidir. İqtisadi cəhətdən böyük turist axını, eyni zamanda, Azərbaycanın tanınması, Azərbaycanın iqtisadi cəhətdən hansı potensiala malik olması görünür. Siyasi cəhətdən isə bu, bir tanıtımdır. Yəni biz stabil siyasət yürüdən bir dövlət olaraq bu Oyunların keçirilməsini öhdəmizə götürürük və axıra çatdırırıq. Əlbəttə, həm iqtisadi, həm siyasi cəhətdən bu, Azərbaycana başucalığı gətirən böyük bir layihədir.\nNeftin qiymətinin düşməsi Azərbaycan vəd edir


Neqativ düşüncələri başımızdan necə atmalı? » İmmunitet.az xəsətəliklərlə mübarizə aparan tibbi portal\n1. Düşüncələriniz sizi umudsuzluğa sürükləmişsə bu sizi yetərincə qorxutmuşdur. Ümİdsİz fikirlərlə siz həyat yolunuza gül yox, alaq otu əkmiş olursunuz. Bir neçə sadə üsullarla içinizdəki neqativ düşüncələrdən xilas olmaqla həyatınızı rahat yaşaya bilərsiniz. İnsandan öz düşüncələrindən ayrı yaşaya bilməz. Düşüncələrlə yaşamaq təbii bir şeydir, düşüncələrimiz bizə ətraf mühitə qarşı necə reaksiya verəcəyimizi təmin edir.\n2. Düşüncələrinizi analiz edin. Bu zamana qədər necə işlədiyinizi və necə yüksəldiyinizi fikirləşmək insanda xoş bir duyğu oyadır. Amma bəzi düşüncələr vardır ki, onlar insanı irəli getməyə qoymur. Məsələn, yola çıxmzmışdan əvvəl qəza keçirmək qorxusu kimi. Çalışın bu fikirləri özünüzdən uzaq tutmağa çalışın.\n3. Hər yeni günə yeni müsbət fikirlərlə başlayın. Bu günün sizin üçün çox uğurlu olacağı fikri ilə günə başlasanız inanın ki, gününüz uğurlu olacaq. Sizə nigarançılıq dolu bir gün bəxş edən düşüncələr sizin neqativ enerji ilə yüklənmənizə səbəb olur. Buna görə çalışıb, pis fikirləri özünüzdən uzaq tutmağa çalışın. Bunun sizin işinizə çox yarayacağnı görəcəksiniz.\n4. Çalışın beyninizi pozitiv fikirlərlə doldurun. Ola bilər ki, siz öz işinizə nifrət edirsiniz, ola bilər ki, ətrafınızdakı adamlardan xoşunuz gəlmir, ola bilər ki, artıq çəkidən əziyyət çəkirsiniz bunları dərd edib ürəyinizə salmağa dəyməz. Çalışın daima pozitiv olun, pozitiv düşüncələrlə yaşayın. Yatmazdan əvvəl, kitab oxuyarkən, açıq havada gəzərkən, hətta uzun müddətli vanna qəbul edərkən çalışın pozitiv düşünün.\n5. Yaradıcılıqla məşğul olun. Yaradıcılıqla məşğul olan zaman insan narahatçılıq hissini özündən uzaqlaşdırır. Rəsm çəkmək, əl işləri ilə məşğul olmaq, həyətyanı sahədə çalışmaq insanı pozitiv fikirlərlə yükləyir. İnsan özünü pis hiss ettdiyi zaman sevdiyi işlə məşğul olmaq, insanı pozitiv fikirlərlə rahatladır.\nƏsəbi ya sakit ? Psixoloji test\n"Neqativ düşüncələri başımızdan necə atmalı?" haqqında müzakirə


“Eldar Həsənov Təbrizə baş konsul göndərilsəydi, Cənubi Azərbaycan çoxdan müstəqilliyinə qovuşmuşdu” - Azinforum.az İnformasiya Portalı\nAna səhifə / Manşet / “Eldar Həsənov Təbrizə baş konsul göndərilsəydi, Cənubi Azərbaycan çoxdan müstəqilliyinə qovuşmuşdu”\nDTX-nın XİN-dəki əməliyyatları ilə bağlı Ədalət partiyasının sədr müavini Heydər Oğuzun “Azinforum”-a müsahibəsini təqdim edirik\n-Heydər bəy, dünəndən DTX XİN-də əməliyyata başlayıb. Bu əməliyyatı necə qiymətləndirirsiniz?\n-Yadınızdadırsa, bir müddət əvvəl Xarici İşlər naziri DTX-ya müraciət edəndə mən bunu Nizami Gəncəvinin məşhur beytinə bənzətmişdim: “Ovçunun oylağına körpə şikar gəlmiş idi”. Yəni ov öz ayağıyla ovçunun oylağına təşrif buyurur. Mahir ovçu bu fürsəti fövtə verməz. DTX da öz işində nə qədər mahir olduğunu dünənki əməliyyatı ilə sübuta yetirdi. XİN-də aparılan əməliyyatı eşidəndə isə Cənubi Azərbaycan şairi Əbülqasim Nəbatinin məşhur şeirini xatırladım: “Səba, məndən söylə, o gülüzara, Bülbül gülüstana gəlsin, gəlməsin? Bu nizam-tərəzi, bu haqq aşiqi Qapına dərmana gəlsin, gəlməsin?”\n– Axı deyəsən, şeir bir az başqa cürdür: “Bu həsrət düşkünü, illər xəstəsi Yanına dərmana gəlsin, gəlməsin”…\n-Bilirəm. Orjinalı DTX-ya yapışmadığı üçün, mən onu bir az təhrif elədim.\n-Niyə məhz bu şeir?\n– Çünki DTX-nı adamın özü çağırmışdı, DTX da bir müddətdən sonra onun arzusunu yerinə yetirib əməliyyata başladı. Əməliyyat başlayan an Elmar müəllimin yanında olsaydım, qulağına mütləq belə pıçıldayardım; nə deyirsiniz, Elmar müəllim, “bülbül gülüstana gəlsin, gəlməsin”? Bilirsinizmi, bu qədər fırıldağın, korrupsiyanın içərisində boğulasan, bir də xəcalət hissi keçirmədən DTX-nı imdada çağırasan. Adama nə deyərlər? Sən niyə insanları səni tənqid etdikləri üçün kəşfiyyat orqanları ilə qorxutmalısan? Əgər içi mən qarışıq, irəli sürdüyümüz ittihamlarda yalan, iftira varsa, buyur, məhkəməyə ver. Məhkəmə kimin haqlı, kimin haqsız olduğuna qərar versin. Elmar Məmmədyarov isə 330 illik maaşı qiymətinə Nyu-Yorkda aldığı evin pulunu hardan əldə etdiyinə aydınlıq gətirmək əvəzinə, ondan hesabat istəyənləri məhşər ayağına çəkməklə hədələyir. Bax, əsl özbaşınalıq budur. Dövlətin təhlükəsizlik orqanlarını özünün şəxsi mühafizəçisi saymaq DTX-ya olduğu kimi, dövlətə də kəm baxmaqdır. Yeri gələndə bu düşüncə tərzi qarğa ömründən uzun zaman ərzində qazanacağın pulu oğurlamaqdan daha betər qəbahətdir. Çünki bu oğruluqlar, korrupsiya əməlləri həmin harınlaşmış anlayışdan, xəstə zehniyyətdən doğur. İllərlə cəzasızlıq mühitində yaşamağın nəticəsidir ki, qarşılarında gördükləri kapitalı özlərinin dədə malı bilib necə gəldi xərcləyiblər. Bu, xərcləmək də deyil, çırpışdırıblar, oğurlayıblar. İndi də utanmadan DTX-dan imdad diləyirlər. Sözsüz ki, pisliyi doğuran səbəb daha pisdir və ilk növbədə həmin səbəb cəzalandırılmalıdır ki, bənzər eybəcər nəticələr ortaya çıxmasın. Nə isə, mən bu barədə çox danışmaq istəmirəm. Zatən ötən müsahibəmizdə bu mövzuyla bağlı fikrimi bildirmişəm. DTX-nın keçirdiyi əməliyyata gəlincə, təbii ki, onların bu işini alqışlayıram. Ümumiyyətlə, DTX strukturunda aparılan son kadr dəyişikliyindən sonra bu qurumun müsbət fəaliyyəti açıq-aşkar şəkildə özünü büruzə verir. Bu faktı danmaq nankorluqdur. Əli Nağıyevin rəhbərliyi altında DTX əvvəlki kimi siyasi müxalifət ovuyla məşğul olmur. Dövləti içindən gəmirən “ağac qurdlarını” zərərsizləşdirir. Açığını desəm, əslində “ağac qurdlarıyla” mübarizə yarpaqların üzərində gəzişən tırtırlarla mücadilədən daha faydalıdır və ağacı əsl təhlükələrdən qoruyur. Mən bu baxımdan korrupsioner məmurları “ağac qurduna”, hakimiyyətə qarşı məhdud imkanlarla mübarizə aparan müxalifləri isə yarpaq tırtırlarına bənzədirəm. Tırtırların ağaca çox zərəri olmaz. Əksinə yapraqları yeyib seyrəltdiklərindən bəzən meyvələrin daha yaxşı günəş şüası almasına və inkişafına yol açarlar. Ağac qurdları isə zamanında məhv edilməsələr, ağacın özü quruyar. Baxmayaraq ki, Azərbaycanda ağac qurdları ilə tırtırlar bir-birinə qarışıb. Kimin tırtır, kimin qurd olduğunu ayırd edə bilmirsən. Əksər hallarda tırtırlar ağac qurdlarının çöldəki uzantılarına daha çox bənzəyirlər. Bir növ onların quyruğudurlar. Amma təcrübələr sübut edir ki, istənilən zərərvericilərə qarşı mübarizədən zərbəni quyruğa yox, başa endirərlər. Yəqin siz də görmüsünüz, kərkənkələni quyruğundan tutanda o, rahatlıqla ikiyə bölünür; quyruq sənin əlində qalır, özü isə qaçıb canını qurtarır. DTX-nın fəaliyyətə korrupsioner məmurlarla başlanması bu baxımdan təqdirəlayiqdir. XİN əməliyyatı da sübut edir ki, bu qurumun hədəfi quyruq deyil, başdır. Üstəlik, siz də əmin ola bilərsiniz ki, ağac qurdları təmizləndikcə, tırtırlar da ortadan qalxacaq. Hətta yenə öz fəaliyyətlərini davam etdirsələr belə, onların sözlərinin çəkisi qalmayacaq. Bu mübarizələr genişlədikcə və daha dərinlərinə doğru irəlidikcə, dövlət ağacımızın da ağrıları azalacaq və bu ağacın gövdəsi olan xalqın da ayaqda dayanmaq gücünü artıracaq. Hesab edirəm ki, DTX-nın apardığı bu əməliyyatlar xalqla hökumət arasında illər boyu qəsdən yaradılmış qopuqluqları da aradan qaldıra bilər. Təbii ki, davamı gəlsə…\n-İstər DSX-də, istərsə də Mədəniyyət Nazirliyində aparılan əməliyyatlarda strukturun başında duran adamlar yox, ikinci dərəcəlilər zərərsizləşdirildi. XİN-də də indiyədək göz altına alınanlar ikinci dərəcəli şəxslərdir. Bu, sizin “ağac qurdları” mülahizələrinizlə tərs düşmürmü? Sizcə, Azərbaycanda niyə başla yox, gövdəylə uğraşırlar?\n-Haqlı sualdır. Mən sizin arqument kimi səsləndirdiyiniz bu faktlara başqalarını da əlavə edə bilərəm. Bilirsiniz ki, bir neçə il əvvəl keçmiş MTN-də və Rabitə və İnformasiya Texnologiyaları Nazirliyində bənzər əməliyyatlar keçirilmişdi. Həmin əməliyyatlar zamanı həbs edilənlər də ikincilər oldular. Eldar Mahmudova, Əli Abbasova isə toxunulmadı. Bir çoxları Eldar Mahmudovun toxunulmazlığını onun əlindəki çoxsaylı kompromatlarla, hansısa kasetlərlə izah etdirlər. Dünyada mümkün olmayan heç nə yoxdur. Amma açığını deyim, mən bu versiyaya inanmıram. Bunun ən bariz sübutu Əli Abbasovun da, Əbülfəs Qarayevin də, Elçin Quliyevin də həbs olunmamasıdır. Elçin Quliyevi bir kənara qoyuram, deyək ki, onun əlində hansısa silahlı qüvvə var. Əli Abbasovdan, Əbülfəs Qarayevdən, Misir Mərdanovdan da qorxurlar? Məncə, birincilərə toxunulmamasının səbəbi başqadır. Bunun əldəki kompromatlarla əlaqəsi yoxdur. Bilirsinizmi, istənilən problemə qarşı bir neçə mübarizə metodu var. Bunları əsasən 3 kateqoriyaya bölmək olar: Yumşaq, sərt, bir də bu ikisinin arasında olan mötədil. Yəni nə yumşaq, nə də sərt. Azərbaycan hakimiyyəti öz içindəki ağac qurdlarına qarşı mötədil və ya yumşaq mübarizəyə üstünlük verir. Problemi yaradan səbəbləri qurutmağa çalışır və bununla öz vəzifəsini tamamlamış hesab edir. Odur ki, sözügedən nazirlik və idarələrdə “qara qutuları” götürür, strukturların rəhbərlərinə isə toxunmur. Onları hər zaman kəsilməyə hazır qurbanlıq kimi saxlayır. Potensial qurbanlıqlar təhlükəni hər an boyunlarının arxasında hiss etdiklərindən yaşayan meyitlərə çevrilirlər. Doğrumu edir? Əlbəttə ki yox. Xüsusilə ona görə ki, yarpaq tırtırlarına qarşı ən amansız mübarizə aparıldığı halda, daha təhlükəli olan ağac qurdlarına bu qədər yumşaq davranmaq ilk növbədə ədalətə sığmır. İkinci növbədə isə cəzasızlıq mühitini qidalandırır. Digər strukturların rəhbərləri də bundan nəticə çıxarıb “uzaqbaşı bizi işdən çıxaracaqlar” deyərək talançılıqlarına davam edirlər. Məhz bu səbəblərdən birincilərə qarşı yumşaq davranılmasını düzgün hesab etmirəm.\n-Bəziləri bu təmkinin arxasında xarici təzyiqlərin dayandığını düşünürlər. Yəni həmin kadrlar hansısa dövlətlərin “5-ci kolonu” olduğundan Azərbaycan hakimiyyətinin onlara toxuna bilmədikləri bildirilir…\n-Ola bilər. Mən bu versiyanı istisna etmirəm. Bilirsinizmi, Azərbaycan hökuməti həqiqətən də xarici dövlətlərin basqılarına məruz qalr və bir çox siyasətləri bu səbəbdən həyata keçirə bilmir. Ötən illərdə bunu Azərbaycanın Avropa Birliyindəki nümayəndə heyətinin rəhbəri Səməd Seyidov da etiraf etmişdi. O, Qərb ölkələrinə ünvanladığı müraciətində Azərbaycanı səndviçə oxşatmışdı; yəni həm altdan, həm üstdən sıxılan bir varlığa. Bu yaxınlarda Azərbaycanın Müdafiə naziri Zakir Həsənov da arpel döyüşlərini dayandırmağın səbəbini Rusiyadan gələn təzyiqlə əlaqələndirmişdi. Bir çoxları Zakir Həsənovun bu etirafını qürrələnmə kimi başa düşmüş və sərt tənqid etmişdi. Zakir Həsənovun açıqlaması da bu yöndə idi. Amma mənə elə gəlir ki, Müdafiə nazirinin həmin faktı dilə gətirməkdə məqsədi qürrələnmək yox, Dağlıq Qarabağla bağlı xalqa hesabat vermək zərurətindən doğmuşdu. Axı o, nazirdir. Açıq şəkildə deyə bilməz ki, bizə ruslar imkan vermir ki, Dağlıq Qarabağı işğaldan azad edək. O da bu həqiqəti başqa üslubda nəzərə çatdırmışdı. Mən inanmıram ki, Müdafiə naziri öz torpağını azad etməkdən danışarkən başqa bir dövlətin xahişini nəzərə almağa yaxşı hal kimi baxsın. O da bunun səhv olduğunu bilirdi. Amma xalqa hesabat vermək və əsl düşməni göstərmək üçün söz manevri etmişdi. Bilirsinizmi, mən də özümə görə söz adamıyam. Sözdəki manevrləri, daha doğrusu söz oyunlarını tuta bilirəm.\n-Təbii. Buna inanıram. Kaş ki, Xarici İşlər naziri də sözü tutmaq qabiliyyətinə malik olaydı. Neçə müddətdir ki, onun ətrafında ciddi müzakirələr gedir. XİN-də keçirilən bu əməliyyat sanki çoxdandır ki, “gəlirəm” deyirdi. Elmar Məmmədyarov isə istefa vermək barədə heç düşünmədi də. Sizcə, nəyə güvənirdi? -Elmar Məmmədyarovun kiməsə və ya nəyəsə güvəndiyi inkaredilməz həqiqətdir. Adam 16 ildir ölkənin Xarici İşlər naziridir. Mən bir dəfə yazmışdım; heç diplomatiyanın atalarından sayılan Talleyrand belə bu qədər xarici işlər naziri olmayıb. Üstəlik, Elmar müəllimin beş quruşluq danışmaq qabiliyyəti də yoxdur. DTX-ya müraciətində sübut olundu ki, düşünmək qabiliyyəti də nitqindən fərqli deyil. Bu qədər bərbad durumda olan adam 16 il nazir işləyirsə, deməli arxasında hansısa böyük güc var. Yəqin ki, bu güc xaricdədir. Bununla belə, Elmar Məmmədyarov kimdir ki, öz xoşuyla istefa ərizəsi yaza. Ona gərək icazə verəydilər. Görünür, onun əməliyyata qədər kreslosunda oturması məsləhət bilinib. Əməliyyatdan sonra yəqin ki, haqqında ölçü götürərlər. Məndən soruşsanız, Elmar müəllimi digərləri kimi kreslosundan uzaqlaşdırmaq azdır. Onu ölkənin xarici simasını bu hala gətirdiyi üçün həbs etmək lazımdır. Çünki tövbənin də bir qəbul olunma müddəti var. Allah Tala Quranda bildirir ki, Firon ömrünün son anında tövbə etsə də, bu istəyi qəbul olunmayıb. Ona görə ki, tövbəetmə zamanı bitmişdi. Son onda çarəsizlikdən edilən tövbələr Allah qatında belə keçərli deyil. Elmar Məmmədyarov da tövbə haqqından faydalanmaq mərhələsini çoxdan keçib. Firon kimi son anını yaşayır. Mən əlbəttə siyasi baxımdan deyirəm. Fizioloji olaraq, Allah ona 330 il ömür versin ki, Nyu Yorkdakı malikanələrini necə aldığını nəvələrinə, nəticələrinə və kötücələrinə sübut edə bilə. Çünki ABŞ-da yalan danışmaq da günahdır, oğru olmaq da. Elmar Məmmədyarov bundan sonra Nyu Yorkdakı nəvələrinə ya yalan danışmalıdır, ya da oğru olduğunu deməlidir. Hər iki vəziyyətdə nəvələrinin onun üzünə hörmətlə baxacağını düşünmürəm.\n-Sizin mətbuatda tez-tez qaldırdığınız məsələlərdən biri də səfirlərlə bağlıdır. Sizcə, DTX-nın başlatdığı bu əməliyyat səfirlərə qədər uzana bilərmi?\n-Bu suala cavab verəcək ünvan mən deyiləm. Mən sadəcə öz mülahizələrimi yürüdə bilərəm. Apardığım araşdırmalara, müşahidələrimə və media qurumlarından oxuduqlarıma görə, Azərbaycanın diplomatik korpusunun böyük hissəsi çirkabın içindədir. Adamlar diplomatik fəaliyyət əvəzinə, bizneslə məşğul olurlar. Biznesmen anlayışıyla diplomatik anlayış bir-birindən köklü sürətdə fərqlənir. Biznesmen pula, həqiqi diplomat dövlətinə sitayiş edər. Dövlət maraqları üçün ölümü belə gözə alar. Bilirsiniz ki, diplomatik fəaliyyətlərin əsası qədim dövrlərdə şahların digər şahlara göndərdiyi elçilərə qədər uzanır. Qədim dövrlərdə bu insanlar şahların ən yaxın adamları arasından seçilirdilər. Onlar diplomatik səfərə çıxanda ölümlərini belə gözə alırdılar. İndisə bizdə “papalarının gül balaları” səfir təyin olunurlar. Yadınızdadırsa, bir müddət əvvəl Azərbaycan səfirlərindən birinin təmsil olunduğu ölkənin rəhbərinə göndərilən çox bahalı xalçanı satıb özünə ev aldığını yazmışdıq. Söhbət hardasa 500 min avroluq xalçadan gedirdi. Səfir başqa mətbu orqanlara çıxıb əsdi, çoşdu. Bizi məhkəməyə verəcəyi ilə hədələdi. Sonra isə sükuta qərq oldu. Sizcə, niyə? Çünki məhkəmə prosesində xırd etdiyi xalçanın, deyək ki, 500 min avro deyil, 450 min avro olduğunu sübuta yetirə bilərdi. Xalçanın taleyinə isə aydınlıq gətirə bilməzdi. “Mənə elə bir xalça verilməyib” də deyə bilməzdi. Çünki ölkə rəhbərliyi məhkəmədə olmasa belə, kənarda ondan həmin xalçanın hesabını sorardı. Üstəlik, bu ilk belə hadisə deyil. Azərbaycanın digər bir səfiri krala göndərilən kürünü yediyi üçün işdən azad olunmuşdu. Utanıb-qızarmadan bir də hələ Xarici İşlər nazirini guya hücumlardan qorumaq üçün ortaya atılmışdı. Bilirsinizmi niyə? Çünki həmin Elmar Məmmədyarov oğru səfirə yenidən başqa ölkəyə göndəriləcəyinə dair söz vermişdi. O da nazirə qahmar çıxmaq üçün gəlib buynuzunu çomağa sürtürdü. İndi niyə səsi çıxmır həmin eks-səfirin? Ortaya çıxsın, yenə naziri müdafiə etsin? Niyə etmir? Çünki, məsəli DTX-dan uzaq, “oğrunun yadına daş salmaq istəmir”. Hanı Xarici İşlər Nazirliyinin sözçüsü Leyla Abdullayeva? Niyə çıxıb DTX-ya demir ki, siz nə üçün Elmar Məmmədyarovun şəxsi məsələlərinə qarışırsınız? Mən anlaya bilmirəm, eyni iddia bizim tərəfimizdən irəli sürüləndə şəxsi məsələ olur, DTX əməliyyat keçirəndə dövlət məsələsinə çevrilir? Leyla xanım son vaxtlar tez-tez Operativ Qərargahın sözçüsü kimi çıxış edir. Açığını deyim ki, indiki stutusu ona daha yaxşı yaraşır. Ən azı ona görə ki, batan gəmidə qalmağa dəyməz. Üstəlik, Elmar Məmmədyarov da bu fədakarlığa layiq insan da deyil. Ağıla, məntiqə uyğun olmayan fəaliyyəti ilə Leyla xanımı çətin vəziyyətdə qoyurdu. Özü oturub kabinetində mürgələyir, Leyla xanım isə onun əvəzinə cavab verirdi. Yeri gəlmişkən, adam 16 ildir Azərbaycan XİN-ə rəhbərlik edir. İndiyədək zəhmət çəkib Azərbaycan dilində danışmağı da öyrənməyib. Öz ana dilinə bu qədər laqeyd olan insandan nə fayda gözləmək olar? O ki qaldı səfirlər məsələsinə, mən açıq deyirəm, hökumətin yerinə olsam, ən azı 25-30 səfiri geri çağıraram. Bilirsiniz yəqin, Azərbaycanın cəmi 57 ölkədə səfirliyi var. Mənim dediyim rəqəm diplomatik korpusun yarısı deməkdir. Bundan əlavə, ölkəmizin Türkiyədəki, Təbrizdəki, Gürcüstandakı konsullarını da geri çağırardım. Xüsusilə, Türkiyə və Təbrizdəki. Çünki bilirsiniz, İrandakı konsulluğumuz Azərbaycanın ikinci paytaxtı sayılan Təbrizdə yerləşir. Qoca bir kişini aparıb qoyublar ora. O da Təbrizdə oxuyan uşaqları belə, narazı salmışdı. Halbuki Təbriz diplomatik baxımdan ən strateji əhəmiyyətə malik yerdir. Orda biz həm də cənublu qardaşlarımıza örnək olmalı, onlar üçün model dövlət sunmalıyıq. Azərbaycan ən qabiliyyətli diplomatını Təbrizə göndərməlidir. Məsələn, Eldar Həsənov kimi. Sizi inandırım, Eldar Həsənov Təbrizdə baş konsul olsa, Cənubi Azərbaycan çoxdan müstəqilliyinə qovuşmuşdu. İndiki konsul ( adı da qəribədir, nəsə yadımda qalmır) isə nəinki cənubluların, hətta orda oxuyan tələbələrimizin də gözləntilərini doğrultmur. Mən Türkiyədəki diplomatik nümayəndələrimiz barədə isə ümumiyyətlə danışmaq istəmirəm. Təbriz konsulumuzdan fərqli olaraq onları heç diplomat da adlandırmaq mümkün deyil. Onların adını mən Şəngülümlər qoymuşam. Çünki Şəngülüm kimi əsl analarının – vətənlərinin kim olduğunu unudublar. Özlərini Türkiyə vətəndaşı kimi aparırlar.\nÖncəki Bakı meriyasının əməkdaşlarından koronavirusa yoluxan var? (AÇIQLAMA)\nNövbəti Naftalanda baş verən qətllə bağlı rəsmi məlumat yayılıb


Sofiyada Azərbaycan film gecəsi təşkil olunub - FOTO\nYanvarın 18-də Sofiyada keçirilən MENAR Film Festivalı çərçivəsində Azərbaycanın Bolqarıstandakı səfirliyi və Müqəddəs Kliment Oxridski adına Sofiya Universiteti nəzdində fəaliyyət göstərən Bakı Slavyan Universitetinin Azərbaycan Dili və Mədəniyyəti Mərkəzinin birgə təşkilatçılığı ilə Sofiyanın Kino Evində Azərbaycan kinosunun 120 illik yubileyi ilə əlaqədar Azərbaycan filmi gecəsi təşkil olunub.\n"Ucnoqta.az" Səfirlikdən Trend-ə verilən məlumata istinadən bildirir ki, gecədə Milli Məclisin üzvü Ağacan Abıyev, İvan Vazov adına Milli Teatrın direktoru Marius Donkin, Milli Təbiət Tarixi Muzeyinin direktoru Nikolay Spasov, Bolqarıstan Xalq Məclisinin əməkdaşları, Bolqarıstanın digər dövlət və özəl qurumları və yerli icra hakimiyyəti orqanlarının nümayəndələri, bu ölkənin aparıcı QHT və KİV nümayəndələri, Bolqarıstanda akkreditə olunan diplomatik missiyaların rəhbərləri, “Azərbaycanın dostları” Bolqarıstan-Azərbaycan Dostluq Cəmiyyətinin nümayəndələri və Azərbaycan diasporunun üzvləri iştirak ediblər. Sofiya şəhərinin meri Yordanka Fandıkova tərəfindən tədbir iştirakçılarına təbrik məktubu ünvanlanıb.\nGecənin açılışında çıxış edən səfir Nərgiz Qurbanova 2018-ci ilin Azərbaycan tarixində bir sıra yubileylərlə əlamətdar olduğunu, belə ki, cari ildə müsəlman Şərqində ilk demokratik respublika olan Azərbaycan Xalq Cümhuriyyətinin 100, müsəlman dünyasında ilk opera olan “Leyli və Məcnun” operasının 110, milli teatrımızın 145 və kinematoqrafiyamızın 120 illik yubileylərinin qeyd olunduğunu bildirib. Səfir əlavə edib ki, səfirlik il ərzində bu əlamətdar tarixləri bolqar tərəfdaşlarla birgə müxtəlif tədbirlər vasitəsilə qeyd edəcək. N.Qurbanova Azərbaycanın Sofiya Menar Film Festivalında iştirakını il boyu baş tutacaq mərasimlər çərçivəsində ilk hadisə kimi qiymətləndirib.\nSəfir öz mövcudluğu ərzində Azərbaycan kinematoqrafiyasının saysız bədii, sənədli və cizgi filmləri istehsal etdiyini və bu filmlərin nəinki yerli auditoriya, eləcə də xarici kinosevərlər tərəfindən yüksək qiymətləndirildiyini vurğulayıb. Diplomat deyib ki, rejissorlar Boris Barnet və Səməd Mərdanovun 1935-ci ildə lentə aldığı Azərbaycan tarixində ilk səsli film olan “Mavi dəniz sahilində” filmi dünya kinematoqrafiyasının 100 illik yubileyi ilə əlaqədar nüfuzlu film tənqidçiləri arasında aparılmış sorğuya əsasən dünyanın ən yaxşı filmləri siyahısına daxil edilib. Səfir son illər istehsal olunan 13 Azərbaycan filminin 20 ölkədə keçirilən 38 festivalda iştirak etdiyi və 20 mükafata layiq görüldüyünü xüsusilə qeyd edib.\nSəfir festival çərçivəsində nümayiş olunacaq rejissor İlqar Nəcəfin “Nar bağı” filminin Mədəniyyət və Turizm Nazirliyinin dəstəyi ilə “Azərbaycanfilm” Kinostudiyası və Buta Film şirkəti tərəfindən çəkildiyi, filmin süjet xətti və beynəlxalq arenada uğurları barədə məlumat verib. N.Qurbanova deyib ki, film həmçinin ölkəmiz tərəfindən Amerika Kino Akademiyasının Oskar Mükafatına xarici dildə ən yaxşı film nominasiyasına təqdim edilib.\nSonra “Nar bağı” filmi nümayiş olunub və izləyicilərin böyük marağına səbəb olub.\nNümayişdən sonra səfir N.Qurbanova Bolqarıstan Milli Radiosuna müsahibə verib. Festivalın bolqar cəmiyyətinin Azərbaycan kino sənəti barədə məlumatlandırılması baxımından rolunu yüksək qiymətləndirən səfir Azərbaycan kinematoqrafiyasının tarixi barədə məlumat verib. O, əlavə edib ki, cari ildə Azərbaycan kinematoqrafiyası 120 illiyini qeyd edir və ölkəmizdə film sənayesinin yaranması kinematoqrafiyanın kəşfi ilə eyni vaxta təsadüf edib. Fransada 1895-ci ildə Lümyer qardaşları tərəfindən film çəkilişi üçün yeni cihaz – kinematoqraf ixtira edildikdən az sonra ölkəmizdə 1898-ci ildə ilk filmlər çəkilməyə başlayıb.\nSəfir Azərbaycan xalqının tarixi, maddi-mədəniyyət abidələri, zəngin ədəbiyyatı, incəsənəti və musiqi mədəniyyəti ilə haqlı olaraq fəxr etdiyini diqqətə çatdırıb. O, deyib ki, kino ilə yanaşı, bu il Azərbaycan operası da 110 illik yubileyini keçirir.\nQeyd edək ki, ötən il ölkəmiz sözügedən festivalda “Qırmızı bağ” və “Şəhər motivləri” filmləri ilə təmsil olunub.\n23 Yanvar 2018 [01:45]


PEYĞƏMBƏR (SAV) -İN VƏFATINI B...\nYerleşdirdi: *_*M_O_N_I_K_A*_*(27.04.2013 / 16:03)\nOxunmuş: 1819 | | Like: 0\n1. Ummul Qura olan Məkkənin fəthi mübarək hicrətin 8-ci ilində tamamlanmış, hicri 9-cu ildə isə müsəlman olmaq və ya cizyə vermək üçün Mədinə şəhərinə axın-axın heyətlər gəlmişlər. Ərəb yarımadası bütünlüklə İslama boyun əydi. Bütün bunlar Peyğəmbər - sallallahu aleyhi və səlləm -in və səhabələrinin 10 il boyunca sürdükləri cihadın bir meyvəsi idi. Artıq bütün bunlar Peyğəmbər - sallallahu aleyhi və səlləm - missiyasının sona gəldiyinə işarət edirdi.\n2. Peyğəmbər - sallallahu aleyhi və səlləm - Muaz - radıyallahu anhu -nu Yəmənə göndərdiyi zaman ona bir çox tövsiyələr verdi. Tövsiyələrini bitirdikdən sonra buyurdu: «Ey Muaz! Ola bilər ki, sən bu ildən sonra məni görməyəsən. Sən qayıtdıqda artıq mənim məscidimə və qəbrimə çatacaqsan». Bu sözlər Muaz - radıyallahu anhu -nu hönkür-hönkür ağlatdı. Peyğəmbər - sallallahu aleyhi və səlləm - üzünü Mədinəyə tərəf çevirərək: «İnsanlardan mənə ən layiq olanlar kim olursa olsun və harada olursa olsun müttəqilərdir» deyə buyurdu1.\n3. Peyğəmbər - sallallahu aleyhi və səlləm - hər il Ramazan ayında on gün etiqafa çəkilərdi. Son ildə isə iyirmi gün etiqaf etmişdi. Cəbrail - əlehissəlam - hər il Quranı bir dəfə ona təkrar etdiyi halda son ildə iki dəfə təkrarlatdı.\n4. Peyğəmbər - sallallahu aleyhi və səlləm - hicrətin 10-cu ilində Həcc etdi və buyurdu: “Həcci necə yerinə yetirəcəyinizi məndən öyrənin. Ola bilir ki, bu ildən sonra bir daha sizinlə görüşməyim”. İnsanlarla vidalaşmağa başladı.\n5. Ərafada bu ayə endi: «Bu gün dininizi kamil etdim və sizə olan nemətimi tamamladım. Bir\ndin kimi sizin üçün İslamı seçdim» (əl-Maidə 3).\n6. İbn Abbas - radıyallahu anhu - rəvayət edir ki: «Ömər - radıyallahu anhu - məni Bədrdə\niştirak etmiş səhabələrlə birlikdə məclisə apardı. Bəziləri bundan xoşlanmayaraq: «Bunun bizim\naramızda nə işi var. Bizim də onun kimi uşaqlarımız vardır» dedilər. Ömər - radıyallahu anhu -\nhansı səbəbdən onu bura gətirməsini izah etmək üçün sual verdi: «İZƏ CƏ ƏNƏSRULLAHİ VƏL FƏTH haqqında nə bilirsiniz?». Onlardan bəziləri: «Bizə fəth müyəssər olub zəfərə çatdığımızda Allaha həmd edib günahlarımızın bağışlanmasını diləməklə əmr olunduq» dedilər. Digərləri isə heç bir söz də demədilər. Sonra mənə tərəf çönərək: «Ey Abbasın oğlu! Sən də mi belə deyirsən?» deyə soruşdu. Abbas: «Xeyr, bu surə Peyğəmbər - sallallahu aleyhi və səlləm - in əcəlidir. Allah ona əcəlinin çatdığını bildirərək buyurmuşdu: «Allahın yardımı və fəthi gəldiyi zaman...» (ən-Nəsr). Bu sənin əcəlinin yaxınlaşmasına işarədir. Belə ki, Rabbini təsbih edərək ondan məğfirət dilə. Çünki O, tövbələri qəbul edəndir». Ömər: «Mən də bunu sənin kimi anlıyır və bilirəm» dedi2.\n7. Peyğəmbər - sallallahu aleyhi və səlləm -ə vəhyin tez-tez gəlməsi. Ənəs - radıyallahu anhu\n- rəvayət edir ki: «Allah vəfatından əvvəl Peyğəmbər - sallallahu aleyhi və səlləm -ə tez-tez vəhy\nendirirdi. Lakin vəfat etdiyi günlərdə isə vəhy olduqca çoxalmışdı»3.\n8. Əlamətlərdən biri də Peyğəmbər - sallallahu aleyhi və səlləm -in Uhuda getməsi və orada\nyatan şəhidlər üçün namaz qılmasıdır. Beləcə həm ölülərlə, həm də dirilərlə vidalaşırdı. Sonra\nminbərə çıxaraq: Mən sizdən öncə gedəcəyəm və Vallahi bu an hovuzuma baxmaqdayam. Mənə\nyer üzünün xəzinələrinin açarları verilmişdir. Vallahi mən, məndən sonra şirk qoşmağınızdan\nqorxmuram, lakin dünya üçün bir-birinizlə yarışmanızdan qorxuram»4.\n9. Bu əlamatlərdən biri də bundan məhrum olmadan öncə insanları onu görməyə və\nməclisində olmağa insanları təşviq etməkdir. Əbu Hureyrə - radıyallahu anhu - rəvayət edir ki,\nPeyğəmbər - sallallahu aleyhi və səlləm - buyurdu: «Məhəmmədin nəfsi əlində olana and olsun ki,\nsizdən birinizin məni görməyəcəyi bir gün gələcəkdir. Məni görmək onun üçün bütün ailəsi və\nmalından da sevimli olacaqdır»5.\nPEYĞƏMBƏR SALLALLAHUALEYHİVƏSƏLLƏM IN VƏFATI\nPeyğəmbər - sallallahu aleyhi və səlləm - bu şəkildə hicrətdən sonra on il dəvət etdi. Allah onunla dini və möminlər üzərinə nemətini tamamladıqdan sonra, öz yanına və peyğəmbərlərin, siddiqlərin, şəhidlərin, salehlərin yaşadığı ən uca dostlar arasına qatılmaq üçün seçdi. Peyğəmbər -sallallahu aleyhi və səlləm - Səfər ayının sonları ilə Rəbiul-Əvvəl ayının əvvəlləri xəstələndi. Aişə - radıyallahu anhə - rəvayət edir ki, Peyğəmbər - sallallahu aleyhi və səlləm - Bəqi qəbristanlığını ziyarət etdikdən sonra geri dönür. Məni rahatsız gördü: Çünki başım ağrıyır: «Vay başım, vay başım!» - deyirdim. O: «Ey Aişə! Əslində mən: «Vay başım» deməliyəm6. Başını bağlamış halda müsəlmanların yanına, minbərə çıxdı. Şəhadət gətirdikdən sonra Uhudda öldürülən şəhidlərə məğfirət dilədi və buyurdu: «Allah qullarından bir qulunu dünya ilə nəzdində olanlar arasında sərbəst buraxdı, o da Allahın nəzdində olanları seçdi». Əbu Bəkr - radıyallahu anhu - bu sözlərin nə məna ifadə etdiyini başa düşdüyündən ağlamağa başladı və: «Anam, atam sənə fəda olsun». Peyğəmbər - sallallahu aleyhi və səlləm - buyurdu: «Yavaş ol, ey Əbu Bəkr! Şübhəsiz ki, dostluq və mal baxımından insanlar arasında mənə ən yaxın olanı sənsən. Rəbbimdən başqasını dost seçməli olsaydım, şübhəsiz ki, səni seçərdim, lakin İslamın dostluğu və sevgisi (bizi bir-birimizə) bağlamışdır. Əbu Bəkr - radıyallahu anhu -nu insanlara namaz qıldırmasını əmr etdi. Artıq namazları Əbu Bəkr - radıyallahu anhu - qıldırırdı ki, bu şəkildə toplam 17 vaxt namaz qıldırmışdır. Ömrünün son günləri və ya son günü Peyğəmbər - sallallahu aleyhi və səlləm - qızı Fatimə - radıyallahu anhə -ni çağıraraq qulağına bir şeylər pıçıldadı. Aişə - radıyallahu anhə -deyir ki, Peyğəmbər - sallallahu aleyhi və səlləm -in bütün zövcələri yanında olduğu an qızı Fatimə - radıyallahu anhə - gəldi. Yerişi Peyğəmbər - sallallahu aleyhi və səlləm -in yerişindən heç bir şey ilə fərqlənmirdi. Peyğəmbər - sallallahu aleyhi və səlləm - qızını gördükdə buyurdu: «Xoş gəlmisən qızım. (Mərhəba). Sonra onu sağına yaxud da soluna oturtdu. Qulağına nə isə pıçıldadıqdan sonra qızı ağlamağa başladı. Onun ağladığını görüb qulağına yenə də gizlicə nə isə pıçıldadı. Bu dəfə o güldü. Mən Fatimə - radıyallahu anhə -yə dedim: «Peyğəmbər - sallallahu aleyhi və səlləm - bu qədər zövcələrinin içərsində yalnız sənə sirr dedikdən sonra sən hələ də ağlayırsan!». Peyğəmbər - sallallahu aleyhi və səlləm - getdikdən sonra mən soruşdum. Peyğəmbər sənə nə buyurdu: «Mən Peyğəmbər - sallallahu aleyhi və səlləm -in sirrini ifşa etmərəm». Peyğəmbər - sallallahu aleyhi və səlləm - dünyasını dəyişdikdən sonra mən Fatimə -radıyallahu anhə -dən soruşdum: «Üzərindəki haqqım üçün7 de görüm Peyğəmbər - sallallahu aleyhi və səlləm - sənə nə buyurdu: «Bəli, indi deyə bilərəm. Birinci dəfə o mənim qulağıma pıçıldadıqda buyurdu: «Hər il Cəbrail - əlehissəlam - Quranı mənə bir və ya iki dəfə təkrarladırdı. Ancaq bu dəfə o bunu iki dəfə etdi. Bundan da əcəlimin yaxınlaşdığını başa düşdüm. Allahdan qorx və səbr et. Mən sənin üçün necə də gözəl bir SƏLƏFƏM (keçmişəm). Mən də ağladım. Mənim ağladığımı görüb ikinci dəfə mənim qulağıma pıçıldadı. Ya Fatimə! Mömin qadınların və ya bu ümmətimin qadınlarının seyyidi olmasından razı deyilsənmi (Başqa rəvayətdə: Yaxınlarımdan ilk öncə mənə qovuşan sən olacaqsan)» deyə buyurdu8. Fatimə - radıyallahu anhə - atasınm çəkdiyi izdirabları gördükdə: «Vay atam!» dedi. Peyğəmbər - sallallahu aleyhi və səlləm - ona: «Atan bu gündən sonra bir daha iztirab çəkməyəcəkdir». Xeybərdə yediyi zəhərin acılarını hələ də hiss edirdi. Əbu Hureyrə - radıyallahu anhu - rəvayət edir ki, Xeybər fəth edildiyi zaman Peyğəmbər -sallallahu aleyhi və səlləm - zəhər qatılmış bir qoyun qızardılması hədiyyə edildi. Peyğəmbər: «Burada olan Yəhudiləri toplayın» deyə buyurdu. Dərhal onları bir yerə topladılar. Peyğəmbər: «Sizdən bir şey soruşsam doğrumu cavab verəcəksiniz?» deyə buyurdu. Onlar: «Bəli» deyə cavab verdilər. Peyğəmbər: «Atanız kimdir?» deyə buyurdu. Onlar: «Filankəsdir» dedilər. Peyğəmbər: «Yalan söylədiniz. Atanız filankəsdir» deyə buyurdu. Onlar: «Doğru söylədin» dedilər. Peyğəməbər: «Mənə doğru söyləyəcəksinizmi?» deyə buyurdu. Onlar: «Bəli, əgər biz sənə yalan söyləsək sən bunu biləcəksən necə ki, atamız kimdir sualını bildiyin kimi» dedilər. Peyğəmbər: «Cəhənnəm əhli kimdir?» deyə buyurdu. Onlar: «Biz orada az qalacağıq. Orada bizə siz xələf olacaqsınız!» dedilər. Peyğəmbər: «Rədd olun! Vallahi biz əbədiyyən sizə Cəhənnəmdə xələf olmayacağıq» deyə buyurdu. Sonra: «Bu qoyuna zəhər qatmışdınız, yoxsa yox?». Onlar: «Bəli, qatmışdıq» dedilər. Peyğəmbər: «Nəyə görə belə etdiniz?» deyə buyurdu. Onlar: «Yalançı (bir peyğəmbər) olub-olmadığını yoxlamaq üçün. Əgər yalançı olsaydın bu zəhər sənə təsir edəcəkdi, yox əgər həqiqi bir Peyğəmbərsənsə bu zəhər əsla sənə zərər verməz» dedilər9.\nÖlüm anı yaxınlaşınca Aişə - radıyallahu anhə - onu köksünə basırdı. Hicri 11-ci ilin Rəbiul əvvəl ayının 12-si ya da 13-cü günündə ölüm halları onda görünməyə başladıqda, əlini suya salır, üzünə sürtür və buyururdu: «Lə İləhə İlləllah. Şübhəsiz ki, ölümün istirabları çox ağırdır». Daha sonra gözləri səmaya doğru dikildi və: «Allahım o, RAFİQUL-ƏLƏ ən uca dostlar arasında olmaq istəyirəm» dedi. O, gün vəfat etdi. Aişə - radıyallahu anhə - deyir ki, Peyğəmbər - sallallahu aleyhi və səlləm - dizləri və köksüm üzərində vəfat etdi. Onun ölüm acısını gördükdən sonra artıq kimsənin ölüm acısı məni üzməz»10.\nVəfat xəbəri bir neçə dəqiqədə səhabələr arasında yayıldı. Bu acı xəbər onların dünyalarını qaraltdı. Üzüntüdən şüurlarını itirəcək hala gəlmişdilər. Nə edəcəklərini bilmədən hıçqıra-hıçqıra ağlayırdılar. Ömər - radıyallahu anhu - məscidə gələrək: «Allah münafiqləri yox edincəyə qədər Rəsulullah ölməyəcəkdir» deyə qışqırmağa və öldü deyəni öldürəcəyini söyləməyə başladı. İnsanlar nə edəcəklərini bilmədən şaşqınlıq içində sağa-sola hərəkət edirdilər. Aişə - radıyallahu anhə - deyir ki, Peyğəmbər - sallallahu aleyhi və səlləm - vəfat etdikdə Əbu Bəkr - radıyallahu anhu - Sunhda idi. Əbu Bəkr - radıyallahu anhu - bu xəbəri eşidincə evindən yola çıxır və məscidin qapısına kimi gəlir. Orada Ömər - radıyallahu anhu - xalqa bir şeylər söylədiyini görür. Lakin əhəmiyyət vermədən Aişə - radıyallahu anhə-nin evinə üzəri örtülü vəziyyətdə olan Peyğəmbər -sallallahu aleyhi və səlləm -in yanına girir. Üzərindəki örtüyü qaldıraraq onu öpür və: “Atam, anam sənə fəda olsun! Sağlığında da səndən gözəl iy gəlirdi, öləndən sonra da səndən gözəl iy gəlir. Nəfsim əlində olan Allaha and olsun ki, Allah ölümü sənə iki dəfə daddırmaz”. Əbu Bəkr -radıyallahu anhu - cəmaatın yanına çıxır. Allaha həmd səna etdikdən sonra: «Ey insanlar! Kim Məhəmmədə ibadət edirdisə bilsin ki, artıq o, vəfat etmişdir. Kim Allaha ibadət edirdisə bilsin ki, Allah əbədi və ölməzdir: «Şübhəsiz ki, sən də öləcəksən, onlar da öləcəklər!» (əz-Zumər 30). «Məhəmməd ancaq bir Peyğəmbərdir. Ondan əvvəl də peyğəmbərlər gəlib getmişlər. Əgər o, ölsə və ya öldürülsə siz gerimi dönəcəksiniz? Halbuki geri dönən şəxs Allaha heç bir zərər yetirməz. Lakin Allah şükr edənlərə mükafat verər» (Ali İmran 144)11. Ömər - radıyallahu anhu - deyir ki: «Allaha and olsun ki, Əbu Bəkr - radıyallahu anhu - bu ayəni oxuyuncaya qədər Peyğəmbər-sallallahu aleyhi və səlləm -in vəfatına qane deyildim. Ayəni duyunca dəhşətə gəldim və yerə yıxıldım. Ayaqlarım yerində durmurdu. O, vaxt anladım ki, həqiqətən də Peyğəmbər - sallallahu aleyhi və səlləm - dünyasını dəyişmişdir».\nPeyğəmbər - sallallahu aleyhi və səlləm -in cəsədi 2-ci günü yuyuldu. Aişə - radıyallahu anhə -deyir ki: «Onu yumaq istədikdə: «Ölülərimizi soyundurduğumuz kimi onu da soyundurub yuyaq, yoxsa paltarı əynində olduğu haldamı yuyaq» deyə təşviş içində qaldılar. Bu vaxt Allah onlara bir yuxu verdi. Hamımızın çənəsi köksünə düşdü. Evin bir kənarından tanımadıqları biri onlara xitab edərək dedi: «Onu üzərindəki paltarını çıxarmayaraq yuyun». Bundan sonra paltarı üzərindən suyu tökərək yumağa başladılar. Yumaq işinə Əli, Abbas, iki oğlu Fadl, Qasım, Usamə Şarkan su tökür, Əli - radıyallahu anhu - isə yuyurdu. Cəsədi üç dəfə yudular. Cəsədi yuduqları suyu Quba məscidində olan Peyğəmbər - sallallahu aleyhi və səlləm -in də o, sudan içdiyi Sad b. Heysəmə quyusundan gətirmişdilər. Üç parça ağ Yəmən bezi ilə kəfənlədilər. Harada dəfn olunacağını müzakirə etdilər. Bəziləri Məkkədə, bəziləri Qüdsə dəfn olunmasını təklif etdilər. Əbu Bəkr -radıyallahu anhu - isə Peyğəmbərlər öldükləri yerdə dəfn olunurlar dedi və Peyğəmbər - sallallahu aleyhi və səlləm -in otağında qəbr qazıldı. Əbu Təlhə - radıyallahu anhu - qəbrini qazdı. Cənazə namazı qılındı. Otaq darısqal olduğu üçün ilk öncə qohum-əqrabası, sonra mühacirlər, ənsarlar, qadınlar və uşaqlardan başlamaq üzərə insanlar qrup halında gəlib cənazə namazı qılırdılar. Beləcə səhərə yaxın Peyğəmbər - sallallahu aleyhi və səlləm -in mübarək cəsədi qəbrə endirildi və dəfn edildi. Fatimə - radıyallahu anhə - deyirdi: «Ey Ənəs! Allah Rəsulunu torpağa qoyub üzərinə torpaq atmağa könlünüz necə razı oldu»12. Ənəs: «Onu torpağa qoyub üzərinə topraq atmaq bizim də qəlbimizi ağrıtmış, lakin biz bunu onun əmrini yerinə yetirmək məcburiyyəti ilə könüllərimiz ağlaya-ağlaya etdik».\n1Əhməd 5/235. Məcmul Zəvaid 9/22.\n3Buxari 8/618, Müslim 18/102.\n4Əbu Davud 3207, Nəsai 4/61,62, əl-Albani «Səhih Nəsai» 1846.\n6Darimi 1/37, İbn Məcə 1465, əl-Albani «Səhih ibn Məcə» 1197.\n7Aişə - radıyallahu anhə - Peyğəmbər - sallallahu aleyhi və səlləm -in zövcəsi həm də möminlərin anası\nolduğu üçün belə deyir.\n8Buxari 2623; Müslüm 2450;\n9Buxari Cizyə 7.\n12Buxari 7/753, İbn Məcə 1630, Darimi 1/40.


Hamiləliyin 34-cü həftəsi - Anayam.az\nAna səhifə > Hamiləlik təqvimi > Hamiləliyin 34-cü həftəsi\nHamiləliyin 34-cü həftəsində gələcək ana daim diqqət mərkəzində olmalıdır. Yaxud, o özü öz vəziyyətinə nizam-intizamla nəzarət etməlidir. Hamiləliyin 34-cü həftəsində “Brekston-Hiks sancıları” baş verir. Bu ağrı hissləri uşaqlığın yuxarı hissəsində yaranır, bütünlüklə qarın nahiyəsinə yayılır və sakitləşir. Amma bu, doğuş ağrıları deyil, odur ki, həyəcanlanmağa dəyməz. Dölətrafı suyun çəkilməsi isə narahatlıq yaratmalıdır və bu zaman həkimə müraciət etmək lazımdır.\nOrqanizm intensiv şəkildə doğuşa hazırlaşmağa başlayır. Uşaqlıq öz ilkin ölçüsündən 500 dəfə artaraq 10 dəfə ağırlaşır. Hamiləliyin 34-cü həftəsində dölətrafı suyun həcmi təxminən 1 litrdir. Halbuki, hamiləliyin 2-ci həftəsində dölətrafı suyun həcmi cəmi 20 millilitr idi. Bu mərhələdə siz bel nahiyəsində ağırlıq hiss edə bilərsiniz. Bu hissdən azacıq da olsa qurtulmaq üçün yatmazdan əvvəl çanağınızı sağa-sola fırladın. Süd vəziləri böyüyür, mütəmadi olaraq onlardan ağız südü sızır, cift hormonları tərəfindən südün yaradılması hələ ötən həftədən başlanıb və bu həftə davam edir. 34-cü həftədə cinsi əlaqələri təxirə salmaq lazımdır. Adətən, bu dövrdə qadınlar artıq doğum evini (əgər varsa) seçmiş olurlar, həkimlə tanış olurlar, onun telefon nömrəsini götürürlər, məhz həmin doğum evi üçün lazım olan əşyaların siyahısını dəqiqləşdirirlər. Hamiləliyin 34-cü həftəsində siz təmiz havada gəzinti üçün vaxt ayırmalı (əslində, bu, bütünlüklə hamiləlik dövründə vacibdir), çox sakit həyat tərzi keçirməli, hər cür stressdən və fiziki yüklənmələrdən uzaq qaçmalı, özünüzü ağır işlərlə yormamalısınız — doğuşun vaxtından əvvəl baş verməməsinə çalışmalısınız. Bu imkandan istifadə edin — doyunca yatın, istirahət edin, gözəl musiqi dinləyin, nikbin ədəbiyyat oxuyun. Körpənizə layla oxumağı da unutmayın – o sizi eşidir.\nHamiləliyin 34-cü həftəsində döl\nHamiləliyin 34-cü həftəsində hestasion müddət (dölün yaşı) 32 həftə təşkil edir. Onun çəkisi artıq 2,2 – 2,5 kq təşkil edir. Hamiləliyin 34-cü həftəsində dölün boyu 43–44 sm hüdudunda dəyişir. Körpə böyüyür, rüşeym tükcüklərini atır, rəngi açılır, dərisində, demək olar ki, qızartı qalmır. Bu həftə piy körpənin ümumi çəkisinin artıq 8%-ni təşkil edir. Hamiləliyin 34-35-ci həftələrində ilk doğuş sürtküsünün qatı daha dolğun olur – bu, körpənin dərisinin dölətrafı suyun təsirindən qorunması üçün lazımdır. Körpəniz vaxtından əvvəl dünyaya gəlməyə qərar versə, bu miqdarda sürtkü ilə o, doğuş yollarından asanlıqla sürüşüb keçəcək. Körpə bu həftə dünyaya gələrsə, o, yarımçıq yox, vaxtından əvvəl doğulmuş uşaq kimi qeyd olunacaq. Bu cür uşaqlar artıq sərbəst nəfəs ala bilirlər və intensiv qayğıya ehtiyacları yoxdur. Körpə artıq günbəgün deyil, saatbasaat böyüyür. Təbii ki, ana bətnində onun yeridaha da daralır. İndi onun çevrilmələri və hərəkətləri artıq əvvəlki kimi sürətli deyil. Hamiləliyin 34-cü həftəsində tərpənişlər bir qədər dəyişir: körpənin hərəkətləri ciftin divarları ilə məhdudlaşır. Bu dövrdə demək olar ki, ana bir qədər sakitləşir, çünki yorulmaq bilməyən körpənin hərəkətləri bir qədər səngiyir.\nHər şey qaydasındadır. Anada qanazlığı aradan qalxır, körpə daha 1 sm böyüyür....\n< Hamiləliyin 33-cü həftəsi Hamiləliyin 35-ci həftəsi >


Əfşar Süleymani: “İranda ana dilinə qoyulan məhdudiyyətlər, ona marağı artırdı”\n21 Fevral 2014 15:08\nBu gün Beynəlxalq Ana dili günüdür. Birləşmiş Millətlər Təşkilatı 1999-cu ilin noyabrında Banqladeş səfirinin təşəbbüsü ilə fevralın 21-ni Beynəlxalq Ana dili günü elan edib.\nHazırda dünyada mövcud olan 6700 dilin yalnız beş faizindən fəal istifadə edilir və sənədləşdirilib.\nABŞ-dakı Milli Coğrafiya Cəmiyyətinin (National Geographic Society) məlumatına görə, dünyada hər 14 gündə bir dil sıradan çıxır. Bu gedişlə də 2100-cü ilə qədər daha 3500 dil məhv olacaq.\nHazırda məhv olmaq təhlükəsi altında olan dillərin əsasən Yeni Qvineya, Qafqaz və Sibir zonalarında olduğunu deyirlər.\nAzərbaycan dili təhlükə altında deyil. Amma YUNESKO-nun 2000-ci illərin əvvəlinə aid araşdırmalarında dilimiz itmə təhlükəsi yaşayan dillər siyahısına daxil edlib. Bu gün Azərbaycan Respublikası ilə yanaşı bir sıra ölkələrdə-Cənubi Azərbaycan, Türkiyə, Gürcüstan, Şərqi İraq, Dağıstanda bu dilin daşıyıcıları yaşayır. Onların hamısının öz dilində təhsil almaq imkanı yoxdur. Bəs ana dillərindən sərbəst istifadə məhdudiyyətləri dilin unudulmasına təsir edirmi?\nİranın Azərbaycandakı keçmiş səfiri Əfşar Süleymani İranda ana dilinə münasibətin çox yüksək səviyyədə olduğunu dedi:\n“Bizdə hər gün ana dili günüdür, hər gün ana dilində danışılır. Yalnız azərilər yox, kürdlər, ərəblər, bəluclar, hətta ləhcələri olan vətəndaşlar da evdə, məktəbdə, televiziya və radioda ana dilində danışırlar. Həmçinin ana dilində qəzet çıxır, musiqilər səslənir. Gənc nəsil də ana dilindən istifadə edir. Düzdür, məktəblərdə rəsmi dil olaraq fars dili işlənir, amma bu vəziyyət bir çox ölkələrdə var. Lakin ana dilinə yasaq qoymaq olmaz. İranın yeni prezidenti Həsən Ruhani ana dilində tədris məsələsi barədə söz verib. İran Konstitusiyasının 15 və 19-cu bəndinə əsasən, bu məsələnin həll edilməsi ilə bağlı lazımı tapşırıqlar verib və bununla bağlı məsul şəxs də təyin edib”.\nƏfşar Süleymani məhdudiyyətin dilə marağı daha da artırdığını bildirdi. İranda qoyulan məhdudiyyət də marağı daha çox artırdı deyə bilərik:\n“Amma buna baxmayaraq ana dilində əlifbanın olması və yazılması vacibdir. Əlbəttə, ana dilinin tədrisi ilə ana dilində tədris fərqlidir. Bir ölkədə bütün dərslərin hər bir xalqın öz dilində keçilməsi mümkün deyil. Lakin bir kitabda ana dilində tədris etmək olar. Azərbaycanda belə ləzgi, talışların hamısı bütün dərsləri öz dilində keçə bilmir. Amma inşallah bir-iki ilə İranda ana dilinin tədrisi həyata keçirilə bilər”.\nDilçi alim Qəzənfər Paşayevin sözlərinə görə, bütün məhdudiyyətlərə baxmayaraq, dilimizi qoruyub saxlaya bilmişik. Bəzən müəyyən vəzifə, yaxud başqa səbəblərdən dili unudublar. Amma onların sayı çox deyil. Başqa dildə yazan yazarlarımız belə milli ruhu saxlaya biliblər.\n“Baxmayaraq ki, türmənlər İraqda kürdlər arasında məskən salıblar. Onlar dillərinə bu günə qədər qoruyub saxlayıblar. 1797-ci ildən İraqda yaşayan azərbaycanlılardan ayrı düşmüşük, lakin bu gün onlarla bizim danışığımız arasında fərq yoxdur. İraqda yaşayanların danışığı hətta Osmanlı türkçəsindən daha anlaşılandır”.\nDilin necə qorunmasına gəldikdə isə, Q.Paşayev bunu dilin xalqa məxsus olması ilə əlaqələndirdi:\n“Xalqa qarşı nə qədər təzyiqlər olsa da, dil unudulmur. Hətta cəzalara qarşı mübarizə aparmaq üçün dil daha yaxşı qorunur. Sovet dövründə də Azərbaycan dilinə qarşı basqılar var idi. Amma Dilçilik İnstitutu dilin inkişafı çox fəal işlər gördü. Həmin dövrdə ABŞ-da da Azərbaycan dili ilə bağlı tədqiqatlar aparılırdı. Alimlər arasında Cənubi Azərbaycanda olanlar var idi. İndi də Cənubi Azərbaycanda fars dili rəsmi dil olsa da, azərbaycanlılar öz dillərində qəzet, kitab çıxarırlar. Bir şey ki, bütün xalqa aid olur, o heç vaxt yoxa çıxa bilməz”.


Adalet.az | Əbülfət MƏDƏTOĞLU: NAXÇIVANDA AÇDIĞIM SƏHƏR - DÖRDÜNCÜ YAZI Adalet.az | Əbülfət MƏDƏTOĞLU: NAXÇIVANDA AÇDIĞIM SƏHƏR - DÖRDÜNCÜ YAZI Adalet.az | Ədalət -\nƏbülfət MƏDƏTOĞLU: NAXÇIVANDA AÇDIĞIM SƏHƏR - DÖRDÜNCÜ YAZI\nBu da Saranın qatili\n18588 | 2018-06-12 15:00\nİbrahim Yusifoğlunu təkcə Naxçıvanda yox, eləcə də Azərbaycanın ədəbi camiəsində yaxşı tanıyırlar. Onun şeirləri həm ölkə mətbuatında, həm qardaş Türkiyənin nəşrlərində kifayət qədər yayımlanıbdı. «Ədalət» qəzeti olaraq biz də İbrahim Yusifoğlunun şeirlərini zaman-zaman oxucularımıza təqdim etmişik, kitabları barəsində məlumatlar çatdırmışıq. Və elə burda onu da vurğulayım ki, İbrahim müəllim həm də Azərbaycan yazıçıları arasında uşaqlar üçün yazan müəllif kimi də xüsusilə seçilir. Və bu seçim özü də İbrahim Yusifoğlunun pedaqoq kimi uşaq dünyasına bələdçiliyinin bir ifadəsidir. Onun şeirlərində təkcə uşaqları oxşamaq, ovutmaq yox, həm də inandırmaq, güvənli etmək, inamlı etmək prinsipi xüsusilə qabarıq şəkildə nəzərə çarpır…\nBəli, biz İbrahim müəllimin çalışdığı Şərur Təhsil Şöbəsinin önündən ona, gəldiyimizi telefonla bildirəndən sonra o dəral iş otağından həyətə çıxdı. Onun gəlişinə qədər isə mən bu binanın ətrafını gözdən keçirmişdim. Bir-birinə sarmaşmış gülləri, çiçəkləri, səliqə-səhmanı yaddaşıma köçürmüşdüm. Təbii ki, rayon ziyalılarının, pedaqoji işçilərin yaxşı tanıdığı, Ali Məclisin deputatı Asim Yadigarla şair Əbülfəz Ülvinin yanlarında olmağım işimi xeyli asanlaşdırmışdı. Təhsil şöbəsinin önündə onlarla görüşən işçilər artıq mənim, yəni qonağın da kimliyindən xəbər tutmuşdular, «xoş gəldin» eləmişdilər. Bax, bu məqamda İbrahim Yusifoğlu özünü bizə çatdırdı. Doğrusunu deyim ki, sonuncu dəfə Novruz öncəsi görüşdüyüm, özü də Bakıda həmsöhbət olduğum redaksiyamızda yeni yazı-pozulardan danışdığımız İbrahim müəllimlə görüşüm mənim üçün yaddaqalan və unudulmaz bir tarixə çevrildi. Çünki illərdən bəri onu öz elində, obasında ziyarət etmək arzum çin olmuşdu. Mülayim təbiəti, şirin söz-söhbəti və üzügülərliyi ilə məni həmişə özünə çəkən İbrahim müəllim sözarası vurğuladı:\n- Hə, qardaş, axır ki, vədinə əməl etdin, gəlib çıxdın Şərura!\nTəkrar bir-birimizin əlini sıxdıq. Bu həm də mənim tərəfimdən bir üzrxahlıq idi. Çünki bundan öncəki səfərimdə İbrahim müəllimi nigaran qoymuşdum. Ona söz verib əməl edə bilməmişdim. Zaman darlığından həmin vaxt Şəruru ziyarət etmək mənə nəsib olmamışdı. İndi isə Şərurdayam. Özü də dostların, könlümə, ruhuma doğma olanların arasında!..\nİbrahim müəllimin dəvətilə Təhsil Şöbəsinin müdirinin otağına daxil oluruq. Cavan bir oğlandı Şərurda təhsilə rəhbərlik edən. Özü kimi adı da diqqətimə, yaddaşıma yazıldı. Tuncay müəllim qonaqları görən kimi dərhal qapının önünə qədər gəlib onları qarşıladı. Oturmaq üçün yer göstərdi. Elə ayaqüstü hal-xoş edən Asim müəllim məni təqdim edəndən sonra iş vaxtının bitməsinə müəyyən zaman kəsiyi qaldığını nəzərə alıb Tuncay müəllimdən İbrahim Yusifoğlunun bizim sıramıza qatılması üçün icazə istədi. Təbii ki, bu rica yerdə qalmadı. Tuncay müəllim özü bizi qapıya qədər yola saldı. Bax elə həmin an qəribə bir nüans mənim üçün təəccbülü, həm də son dərəcə həssas an kimi ruhuma, varlığıma köçdü. Deməli, biz Təhsil Şöbəsinin həyətində proqramımızı müəyyənləşdirərkən İbrahim müəllimin telefonuna zəng gəldi. Bir kəlmə danışıb «burdayıq» deyən İbrahim müəllim sonra üzünü bizə tutub dedi:\n- Tuncay müəllim xahiş edir ki, bir dəqiqə həyətdə ləngiyəsiniz, sizinlə birlikedə xatirə şəkli çəkdirmək istəyir…\nDoğrusu, bu cavan məmurun öncə diqqəti və sonra da göstərdiyi bu sayğı mənim bəlkə də ilk dəfə qarşılaşdığım və heç vaxt unutmayacağım bir hörmətin, bir münasibətin təzahürü idi. Biz hamımız çox məmnunluqla Tuncay müəllimlə birlikdə şəkil çəkdirdik. Və mən Bakıya dönəndə bu şəkli ailə üzvlərimə, dostlarıma göstərib bir az ədalı şəkildə vurğuladım ki, baxın görün kimlərlə şəkil çəkdirmişəm, özü də harada. Bunu ona görə xüsusi əda ilə vurğulayıram ki, Şərur rayonu Azərbaycan ictimai, siyasi, ədəbi və elmi mühitində öz çəkisilə ön sırada duran bölgələrimizdən biridi…\nYenə sükan arxasında əyləşib bizim qayğımıza qalan Əbülfəz Ülvi üzünü Asim müəllimə tutub soruşur:\n- Hara, hansı tərəfə gedəcəyik?\nTəbii ki, bu sualın cavabını hamımız eyni vaxtda düşünürük və qərara gəlirik ki, öncə Şərurdakı Naxçıvan-Bakı və digər uçuşlar üçün biletlər satılan ünvana baş çəkək. Yəni, bileti alıb qoyum cibimə, ondan sonra səyahətimizi rahatlıqla davam etdirək. Qərar hamımızın ürəyincə olur. Və Şərurun ən yaraşıqlı binalarından biri olan aviakassaya gəlirik. Burada Asim müəllimi, Əbülfəz müəllimi, İbrahim Yusifoğlunu sayğı ilə qarşılayırlar. Bir neçə dəqiqənin içərisində təyyarə bileti yazılır. Və mənə əlimi cibimə tərəf uzatmağa imkan verməyən, gün ərzində «mən burdayam, sən heç nə üçün narahat olma!» - deyən Əbülfəz Ülvi yenə önə keçdi. Və yenə də səmimi replikasını mənə tərəf tuşladı:\n- Böyük qardaş olan yerdə kiçik sakit durar…\nBiz İbrahim müəllimin müşayiəti ilə rayon mərkəzini gəzirik. O, bizə, daha doğrusu, mənə məlumat verir: məktəb, xəstəxana, rayon qəzetinin redaksiyası və digər yerlər mənim üçün bir növü Şərurla tanışlığın cizgilərinə çevrilir. Sözarası İbadulla kəndindən də danışır. Bu kənd Araz sahilində, düzəngahlıqda yerləşir, rayon mərkəzindən o qədər də uzaq deyil. Ümumiyyətlə, Şərurda əkinçilik, tütünçülük, heyvandarlıq, üzümçülük, bağ, dostan, tərəvəz - demək olar ki, kənd adamına gərəkli olan bütün sahələr inkişaf etdirilir. Həyətlərdə boy-boya vermiş meyvə ağacları, saçaqlanmış gilas, ərik, gilənar, alma və digər meyvələr adamın üzünə gülür. Cərgə ilə əklimiş kələm, pomidor və digər bostan məhsullarının şitilləri də şərurluların zəhmətkeşliyindən, torpağın qədrini bilmələrindən xəbər verir…\nRayon mərkəzindən çıxıb üzü dağlara tərəf yol alırıq. Bircə onu bilirəm ki, İbrahim müəllim bizi Arpaçayın ziyarətinə aparır. Və hər dəfə də Arpaçayın adı gələndə mənim qulaqlarımda böyük xanəndəmiz unudulmaz Qədir Rüstəmovun ifası səslənir. Elə indi İbrahim müəllim Arpaçay sözünü deyəndə də sanki o ifanı eşitdim… o səsin yanğısını sanki varlığımda duydum. Söz adamı bir-birini göydə anlayır deyiblər. Nəyi düşündüyümü İbrahim müəllim də göydə tutdu. Və zarafatla dedi:\n- Gedirik Saranın qatilini görməyə!\nÇox gözəl söz idi, dərhal yaddaşıma yazdım. Və Arpaçayı tez görməyə içimdə bir uşaq tələskənliyi baş qaldırdı. Biz bir az dolanbac olan yolları keçib Arpaçayın sahilinə çatırıq. Çayın üstündəki körpünü keçib buradakı istirahət məkanında dayanırıq. Və başlayırıq öncə Arpaçayla hal-xoş etməyə. Bax, həmin o məqamda elə bir şıdırğı yağış yağır ki, bu gürşadda yağış altında dayanmaq mümkün deyil. Damlaların iriliyi adi baxışla da görünür. Biz bir az dalda bir yerə çəkilirik. Amma şərurlular kimi Şərurun təbiəti də qonaqsevərdi. Yağış cəmi 5-6 dəqiqə çəkir. Sonra göy qurşağı, sonra bəməbyaz göy üzü və bir də ördəklərin və müxtəlif quşların üzdüyü Arpaçay. Mən bu məqama özlüyümdə məna vermək istəyirəm. Düşünürəm ki, Arpaçayın qatil olduğunu göylər də bilir. Və dörd nəfərlik yazarlar heyətinin, şairlərin Arpaçaya ziyarəti buludları da kövrəltdi, göy üzünü də silkələdi. Onlar da bizim duyğularımıza qoşuldular, kükrədilər və yağdılar. Saranın nakam məhəbbətinə göz yaşı tökdülər.\nMən burada özüm üçün yaratdığım auranın içərisində onu da fikirləşdim ki, şərurlular Saranın qisasını Arpaçaydan alıblar. Onun qarşısını kəsib, önünə bənd atıb iki Su Elektrik Stansiyası yaradıblar. Arpaçayın dəliqanlılığına nöqtə qoyublar. Necə deyərlər, qatil cəzasını alıb. Özü də savab bir məqsəd naminə…\nArpaçayın sahilində oturub çörək kəsmək, çay içmək, aradabir əlindəki çörək parçalarından çaya atıb balıqları sevindirmək yaşadığım xoş anların unudulmaz təəssüratlarındandı. Son dərəcə səliqəli saxlanılan, necə deyərlər, bir anda nəzarətsiz qalmayan çayın özünün və sahilinin mənzərəsi həqiqətən maraqlıdı, əsrarəngizdi. Mən İbrahim müəllimin söylədiklərini, xüsusilə Şərurla bağlı dediklərini acgözlüklə dinləyirəm. Onun göstərdiyi dağlara tərəf həsrətlə baxıram. Çünki o dağların arxası Dərələyəz ellərinin yurd-yuvası olubdu. Və burada o da məlum olur ki, təqribən iki əsr öncə zəlzələ zamanı Şərurun indiki kəndlərinin bir çoxu dağlardan üzü aşağı köç edib, yeni torpaqlarda həyatlarını yenidən başlayıblar…\nDağ adamları, ümumiyyətlə, çay kənarında yaşayanlar çayın nə demək olduğunu, onun balığının dadını yaxşı bilirlər. Mən Arpaçayın sahilində keçirdiyim o bir neçə saat ərzində azı 10-15 dəfə kəndimə, Qarabağıma gedib qayıtdım. Kəndimin hər iki tərəfindən axan dağ çaylarını xatırladım. Uşaqlıq, yeniyetmə yaşlarımızda necə balıq tutduğumuzu yaddaşımda təzələdim. Və indi də çaya bir tikə çörək atanda, balıqların o çörəyi tutmaq üçün bir-birinə aman verməməsini seyr edib biz uşaqların balıqları necə «aldatdığını» təbəssümlə yaddaşımda təzələdim. Söhbətimiz bitmir, uzanır. Şair dostlarımın söylədikləri maraqlı faktlar, Şərurla, bu torpaqla bağlı hekayətlər, onların şeirləri və bir də bizə xidmət edən, elə ilk addımdan öz səmimiyyəti, istiqanlılığıyla xoşuma gələn bir cavan oğlanın xidməti məni buradan tərpənməməyə, necə deyərlər, elə ölüb burda qalmağa kökləyirdi. Təbii ki, sonuncu fikrim şair sözüdü. Əslində isə Şərurda yaşamaq, Şəruru seyr etmək, onun gözəllikləri ilə baş-başa qalmaq özü başqa bir dünyadı, başqa bir aləmdi. Üstəlik, süfrəyə gətirilmiş Şərur məhsulları, xüsusilə ağartıların dadı, tamı özü bir aləmdi. Dadmasan, dediyimə inanmazsan…


ABŞ-ın mühacir ailəsindən olan ilk qadın vitse-prezidenti - Kamala Harris kimdir? » Qlobal.Az\nABŞ-ın mühacir ailəsindən olan ilk qadın vitse-prezidenti - Kamala Harris kimdir?\n288 dəfə oxunub\nDemokrat Co Baydenin ABŞ-ın 46-cı prezidenti seçilməsindən sonra bütün nəzərlər yeni vitse-prezident Kamala Harrisə yönəlib.\nO bu vəzifəyə gələn ilk qadın və ilk asiya-amerikalı vitse-prezidentdir.\nHarris 1964-cü ildə Kaliforniyanın Oakland şəhərində mühacir ailəsində dünyaya göz açıb. Anası Hindistandan ABŞ-a tələbə olaraq gələn bioloq, atası isə Yamaykadan təhsil arxasınca gələn qaradərili iqtisad professoru olub.\nHarris siyasətə ilk addımını 2010-cu ildə atıb. O, Kaliforniya Baş Prokurorluğuna namizədliyini verərək əyalət tarixində seçilən ilk qaradərili və ilk qadın olub. 2014-cü ildə ikinci dövr əyalət prokurorluğuna yenidən seçilən Harris 2016-cı ildə keçirilən prezident seçkilərində Kaliforniyadan Konqresə girən ilk Cənubi Asiya mənşəli və ikinci qaradərili senator olub.\n2020-ci il prezident seçkiləri üçün Demokrat Partiyadan namizədliyə namizəd kimi qatılan Harris ilkin seçkilərdə uduzub. Demokratlardan namizəd seçilən Co Bayden isə 11 Avqust 2020-ci ildə Harrisi seçkilərə vitse-prezident qismində qoşacağını bildirib.\n78 yaşında - ən yaşlı prezident kimi ABŞ tarixinə keçən Co Bayden vəfat edəcəyi təqdirdə onu vəzifədə və ya gələcək seçkilərdə Harrisin əvəzləyəcəyi bildirilir.\nZelenski Putinlə Donbas mövzusunda danışıqlar aparmağı xahiş etdi\nABŞ-ın dövlət katibi və müdafiə naziri Avropaya gəlir - Gündəm Ukraynadır\n“Aprel-may aylarında koronavirusa yoluxmalar artacaq” - Rusiya Baş nazirinin müavini\nGürcüstanın baş naziri Poznerin Tbilisiyə qalmaqallı səfərinə münasibət bildirib\nAleksey Navalnı aclıq aksiyasına başlayıb\nAzərbaycanlıya Zelenskinin partiyasında vəzifə verildi\nNavalnının səhhəti yenidən pisləşib\nNetanyahunun partiyası parlament seçkilərində qalib gəlir - "Exit-poll"\nMerkel karantin müddətini uzatmağı təklif etdi\nPaşinyan general Qasparyana qalib gəldi\nGürcüstanda qalmaqallı səsyazısı ilə bağlı istintaq başlanıldı\nJirinovski: “Bir iki gün dözəcəklər, sonra Rusiya köməyə gələcək“\nPaşinyanı ələ salan general vəzifəsindən qovuldu\nİranlı Ayətullah: "Koronavirus peyvəndi insanlarda homoseksuallıq yaradır"\nİtaliya prezidenti hökumətin qurulmasını peşəkar bankirə həvalə edəcək\nAleksey Navalnı 3,5 il müddətinə azadlıqdan məhrum edildi - Məhkəmə qərarı\nSerbiya prezidentinin dinlənilməsi ilə bağlı təhqiqat başlanıldı\n“Koronavirusla bağlı vəziyyətin 5 il davam edəcəyi proqnozlaşdırılır”- Rusiyalı mütəxəssis


Həccin çeşidləri » Bizim Islam - Dini Mövzular və Övliyaların həyatları\nÜç növ həcc vardır:\n1- İfrad həcc. Bu həcci edənlərə müfrid deyilir. Ehrama girərkən yalnız həcc etməyə niyyət edən şəxsdir. Məkkədə oturanlar yalnız müfrid həci olur.\n2- Qıran həcc. Bu həcci edənə qarin hacı deyilir. Həclə umrəyə birlikdə niyyət edən şəxsdir. Öncə umrə üçün təfav və sa’y edib, sonra ehramını çıxartmadan və təraş olmadan həcc günlərində həcc üçün təkrar təvaf və sa’y edir.\n3- Təməttü həcc. Bu həcci edənə mütəmətti həci deyilir. Həcc aylarında, yəni Şəvval, Zilqadə, Zilhiccənin ilk on günündə umrə etmək üçün ehrama girib, umrə üçün təvaf və sa’y edib və təraş olub ehramdan çıxar. Vətəninə gütməyərək o il tərviyə günüdə və ya daha öncə həcc üçün ehrama girərək müfrid həci kimi həcc edər. Yalnız, təvafı-ziyarətdən sonar da sa’y edər. Qarin və mütəmətti hacıların şükür qurbanı kəsmələri vacibdir.\nTəməttü və ya qıran həcci edənlərdən qurbanlıq heyvan tapmamaları və alınmamaları səbəbiylə qurban kəsmə imkanı olmayanlar, üç gün həcc əsnasında, yeddi gün həcdən sonra olmaq şərtilə on gün oruc tutarlar. İlk üç günün ehrama girdikdən sonra, həcc ayları içində və qurban bayramının ilk günündən öncə Məkkədə tutulmuş olması zəruridir. Qurban kəsmə imkanı əldə edilə biləcəyi ümidilə bu üç günlük orucun son vaxtına qədər gecikdirilməsi, yəni Arəfə günü tamamlanmaq üzrə 7, 8 və 9 Zilhiccə günlərində tutulması əfdaldır. Təməttü həccində bu oruc hələ həcc üçün ehrama girilmədən, umrə ehramından sonra da tutula bilər.


“AZAUDİT”-in sədri: “İntuisiyaya yox, sənədlərə inanırıq” MÜSAHİBƏ - MÜSAHİBƏ - Fins.az\n“AZAUDİT”-in sədri: "İntuisiyaya yox, sənədlərə inanırıq" MÜSAHİBƏ\n“AZAUDİT” təşkilatının idarə heyətinin sədri Afiq İsrafilovun Fins.az-a verdiyi müsahibəni təqdim edir:\nAfiq İsrafilov 2003-cü ildən fəaliyyət göstərən AZAUDIT şirkətinin sədridir. Şirkət dünyaca məşhur Urbach Hacker Young International-ın üzvüdür.\nAfiq müəllim, müxtəlif kompaniyalarda audit yoxlamaları aparırsız. Deyə bilərsiz, Azərbaycan iqtisadiyyatında hansı sahədə irəliləyiş və yaxud geriləmə var?\nSon zamanlar biz xidmət sektorunda inkişaf görürük. İlk növbədə bu turizmdir, daha sonra isə restoran və otel biznesidir. Son illər ərzində bizə bir neçə otellər müraciət ediblər. Əvvəl belə deyil idi. Bu da o deməkdir ki, həqiqətən bu sahədə inkişaf var. Onların arasında böyük otellər yoxdur. Orta otellər və kiçik otellərdir. Geriləmə ilə isə 4 il əvvəl bank sektorunda baş verib. Siz də səbəbini bilirsiz. Bu devalvasiya ilə bağlı oldu. Amma geridə qoyduğumuz ildə bank sektoru düzəlməyə başlayıb.\nYoxlama zamanı şirkətdə səhv aşkar edirsizsə hansı tədbirlər görürsüz?\nBeynəlxalq audit standartları var, əvvəlcədən auditlə kompaniyanın arasında sözləşmə olur. Audit müştəriyə yoxlama zamanı aşkar oluna biləcəyi bütün risklərlə tanış edir. Əgər yoxlama zamanı səhv aşkar edilsə, ilk növbədə rəhbərliyə məlumat verilməlidir və həmin riski aradan qaldırılması üçün tədbir görülməlidir. Yox əgər imkan yoxdursa riski aradan götürmək bu mənfi rəyə gəlib çıxardır. Və ya kompaniya umimyyətlə audit yoxlamasından imtina etməlidir.\nSiz yoxlama apardığınız kompaniyalara mənfi rəy verdiyiniz çox olub?\nTəbii ki, bu hallarda olur, amma buna səbəb şirkətin muhasibatlığındakı olan səhvlərlə əlaqəli olur. Bu hallar bilmədən və ya qəstdən baş verər bilər. Nəticədə audit prosesində mütləq bu halları sənədləşdirmək lazımdır.\nYoxlamaya başlamamışdan əvvəl intuisiyaya yoxsa analitika sizin üçün birinci yerdədir?\nBiz audit aparan zaman əlbəttə biz sənədlərə baxıb istinad edirik amma intuisiyaya da işə yarayır, çünki bu sahədə təcrübə var. Amma biz daha çox sənədlərə, analitikaya inanırıq.\nAudit olmaq üçün nə etmək lazımdır? Oxucularımıza nə məsləhət görərdiz?\nAudit – bu çətin işdir. Mən əlbəttə heç kimi qorxutmaq istəmirəm. Amma nəzərə alın ki, iş vaxtınız 8 saatla kifayətlənmiyəcək. 10 və ya 12 saat işləyə də bilərsiniz. Çünki bu karyeranızın ilk addımlarıdır. Onlar təcrübəli olmalıdırlar həm də auditlər bir biriləri ilə görüşüb təcrübələri ilə bölüşməlidirlər.


Qarabağa zorla köçürülən ermənilər geri qaçır - Yalan statistikanın GERÇƏK TƏRƏFLƏRİ » Gender.az\nRəsmi məlumatlara əsasən, noyabrın 10-dan bu günə qədər 50 mindən çox erməni Xankəndi və digər Azərbaycan ərazilərinə köçürülüb. Onlar Rusiya sülhməramlılarının müşaiyəti ilə Laçın dəhlizi ilə Dağlıq Qarabağa yerləşdirilir.\nPandemiya ilə bağlı məhdudiyyətlərin zəifləyəcəyi və sərhədlərin tam açılmasından sonra ölkədən böyük insan köçünün başlanması gözlənilir. Məhz bu faktdan narahat olan Paşinyan hökuməti Qarabağa ermənilərin qayıdışı fonu yaratmaq üçün bölgədəki sülhməramlı kontingentlə birlikdə reallıqda olduğundan qat-qat çox sayda erməninin Qarabağa qayıtması barədə məlumat verir. Müstəqil analitiklər Rusiya Müdafiə Nazirliyinin açıqladığı 50 min yerinə, əslində, Dağlıq Qarabağa cəmi 27 min erməninin müxtəlif yollarla qaytarıldığıın, onlar da 11 min nəfərinin real vəziyyətlə tanış olduqdan sonra Ermənistan döndüyünü bildirir. Qarabağa terrorçu keçmişi olan bəzi erməniləri çıxmaq şərtilə, gələcəkdə Azərbaycan vətəndaşı kimi yaşamağa hazır olan və hərbi cinayətlərdə əli olmayan ermənilərin geri döndüyü müşahidə olunur. Xüsusilə işğal edilmiş Azərbaycan ərazilərində 30 il müddətində süni şəkildə məskunlaşdırılmış xaricdən gətirilən ermənilər birmənalı olaraq daha bu bölgədə yaşamaq istəmirlər. Çünki Vətən müharibəsi dövründə onların əksəriyyətinin ailə üzvləri məhv edilib. Bu səbəbdən və Azərbaycanın gücünü öz üzərlərində hiss edən xaricdən gətirilən ermənilər geri dönür. Hətta onlara komfort şərait vədi də heç bir işə yaramır. Məhz buna görə də bütövlükdə erməni lobbisi və Ermənistan höküməti Qarabağ məsələsində bədbindirlər. /Modern.az